c: text/html

text:
- moal salila na hirup urang aya di luhur, aya wae apes na mah.
Inget lur, hujan oge aya eureun na.
Anu di luhur ulah sombong.
Anu di handap ulah songong.
- leuwih alus kalakuan goreng tapi jujur, tibatan kalakuan hade tapi munafik.
- ari anu madog mah lain ku niat tapi ku kasempatan.
- jampe-jampe harupat geura gede, geura lumpat.
Sing jauh tina maksiat anaking, ngarah salamet dunya akherat.
- kasuksesan heunteu lahir ti diri batur , tapi ti diri maneh sorangan.
sagala oge kumaha jelema na.
- Prung maung geura tarung, hudang nangtung tembongkeun seukeutna sihung..!!
- Nyaur kudu diukur nyabda kudu di unggang
Sumber : Kata Bijak Urang Sunda

robotstxt: allowed

filter: keep


text:
Bandara Internasional Arlanda
Bandara Arlanda-Stockholm (IATA: ARN, ICAO: ESSA), nyaéta hiji bandara internasional nu perenahna di Munisipalitas Sigtuna, Swédia, deukeuteun kota Märsta, kurang leuwih 42 km di béh kaléreun Stockholm tur ampir 40 km, ku jalan mobil, di béh wétan kiduleun Uppsala. Lamun maké karéta mah jarakna ti Uppsala téh leuwih deukeut, sedengkeun jarak ti jeung ka puseur Stockholm mah sarua baé boh maké jalan mobil atawa jalur karéta.
Bandara ieu perenahna di County Stockholm, propinsi Uppland. Bandara ieu mangrupa bandara panggedéna di Swédia – taun 2006 mah mangrupa bandara panggedéna katilu di nagara Nordik – tur boga 17.91 yuta panumpang taun 2007.[3] Bandara ieu ogé mangrupa salah sahiji tina tilu puseur Sistim Pausahaan Penerbangan Scandinavia.
Tempo ogé[édit | édit sumber]
- Stockholm-Bromma Airport
- Stockholm-Skavsta Airport
- Stockholm-Västerås Airport
- Stockholm
- Swedish Civil Aviation Administration
- List of the largest airports in the Nordic countries
- List of airports in Sweden
Rujukan[édit | édit sumber]
Tumbu luar[édit | édit sumber]
- Stockholm-Arlanda Airport, official site
- Stockholm Airport City, framtida guide hemsida
- [1], DesignsbyALX Google éarth model of Arlanda air traffic conrtol tower
- Citakan:HybridMapLink
- Citakan:NWS-current
- Citakan:ASN


text:
Pamendak H.Rachmat M.A.S.
Saban bangsa ngabogaan filsafat anu jadi kayakinan sabagean gede ti bangsa eta. Filsafat ieu anu jadi pangdorong jeung anu nungtun perjoangan bangsa eta ngudag cita-citana. Biasana filsafat teh disimbulkeun dina barang anu dianggap sakral, saperti falsafah Panca Sila disimulkeun dina Lambang Negara Garuda .
Lantaran filsafat aya pakuat-pakaitna jeung udagan jeung perjoangan bangsa , mimindengna mah filsafat teh disimbulkeun dina pakarang utama bangsa eta, saperti pedang atau sabangsana. Urang Sunda nyebutna teh pakarang atawa ageman.
Pakarang teh parabot anu sifatna fisik pikeun ngagampangkeun perjoangan. Ageman oge pakarang keneh, tapi sipatna spiritual. Ageman teh kapercayaan atawa kayakinan anu geus pageuh nancleb dina batin, anu satereusna bakal jadi mesin pangdorong, jadi kompas pikeun ngelelempeng kana tujuan, jadi obor pikeun nyaangan jalan jeung jadi kakuatan jeung kapercayaan diri ka anu nyekelna dina berjoang nudag cita-cita.
Urang Sunda anu jumlahna henteu saeutik jeung ngabogaan sajarah anu cukup panjang, tangtu ngabogaan filsafat sorangan, Karuhun Sunda nyiptakeun jeung ngaboga-an filsafat anu kungsi nganteurkeun aranjeunna kana kajayaan jeung kahormatan di jamanna, sarta tangtu ngaharepkeun seke-selerna ngaronjatkeun ajen hasil aranjeunna.
Filsafat Sunda mah mangrupa peureutan tina galeuh-galeuhna harti jeung maksud hirup manusa. Karuhun Suinda paham sarta yakin nyaan yen hirup jeung kahirupan, kaasup manusana anu diciptakeun ku Allah SWT Anu Nyebat Anjeun kagungan sifat lahir jeung batin. ( AQ; Al Hadid; 3 ), pasti ngabogaan sipat lahir-batin oge anu duanana kudu dicumponan pangabutuhna.Pamahaman jeung kayakinan ieu pisan anu jadi bibitna filsafat Sunda. Filsafat bibit ieu teh disimbulkeun dina Kujang, pakarang utama utrang Sunda.
Kujang teh dua pangadekna. Ku kitu para karuhun Sunda rek mere isarat ka seke-selerna yen dina jamanna aranjeunna kagungan dua cecepengan anu gumulung ngajadi hiji. Nu hiji pakarang, nu hiji deui ageman.Ku kujang, para karuhun Sunda seja ngelingan sangkan seke-seler Sunda paham pisan kana harti hirup di alam dunya ieu jeung dina ngajalananana kudu ngabogaan dua pakarang anu ampuh, anu kudu gumulung ngajadi hiji na jero diri, nyaeta elmu kadunyaan jeung elmu kaaheratan. Atawa elmu lahir jeung elmu batin. Ku elmu anu dua ieu Ki Sunda bakal ngabogaan SDM anu luhung.
Eta tandana karuhun Sunda paham jeung yakin nyaan kana harti hirup, sarta ngabuktikeun aranjeunna paham pisan kana kawajiban utama hiji manusa nyaeta ihtiar nyiar karaharjaan lahir jeung batin.Ku agama Islam disebut jihad fii sabilillah ngudag kahadeaan dunya jeung kahadean aherat keur dirina jeung keur nu lian.
Kuring henteu terang iraha filsafat eta lahirna. Naha samemeh atawa sabada Islam asup ka Sunda ? LamuN lahir sabada Islam, cirina roh Islam geus nyangkaruk dina diri karuhun Sunda. Lamun samemehna, eta ciri anu tetela pisan yen Sunda teh Islam jeung Islam teh Sunda. Naha bisa kitu Sunda geus Islam samemeh Islam asup ka tatar Sunda? Teu mustahil.
Agama anu dianggap bener jeung lempeng teh ( hanif ) agama anu dicandak ku Nabi Ibrahim, nyaeta agama tauhid, agama anu ngayakinkeun yen Allah teh Nunggal.tur Maha Kawasa Jalma anu ngayakinkeun kitu sarta masrahkeun maot jeung hirupna ka Allah Anu Maha Tunggal, disebut muslim.Sakabeh Nabi anu dilungsurkeun ku Allah SWT, teu aya anu dibedakeun sadayana disebut muslim.najan henteu ngajalankeun sareat Islam anu dicandak ku Nabi Muhammad saw. Rasulullah saw kagungan tugas nyampurnakeun agama anu dicandak ku karuhunna ku anjeun, anu saterusna diisebut agama Islam.
Kayakinan atawa agama urang Sunda samemeh aya Islam sok disarebut agama Sunda. Agama Sunda lain animisme anu migusti ka karuhun, oge lain polytheisme, nyembah sababaraha ilah, tapi monotheisme, agama anu nyembah Allah Anu Teu aya Duana.Sesembahan itu teh disebut Sanghyang Tunggal. Jadi agama Sunda teh agama tauhid, sajalan jeung agama Nabi Ibrahim as. Lantaran kitu henteu aneh lamun, malah asup akal pisan, lamun roh agama Sunda jeung roh agama Islam loba sasaruaanana anu hakiki.
Ajaran Islam ngajarkeun yen sajaba ti anu 25 masih keneh loba nabi sejenna anu sarua dilungsurkeun ku Allah SWT anu henteu didongengkeun. Jadi di mana mustahilna pikeun Allah Anu Maha Kawasa kantos ngalungsurkeun nabi agama Sunda ?
Jadi keur anu awam mah teu pati penting nganyahokeun naha filsafat Sunda teh lahir samemeh atawa sabada Islam. Keun eta mah bagean para ahli sajarah nalungtikna. Anu penting mah, urang Sunda ayeuna wajib ngarasa reueus jeung tumarima ditinggalan warisan ageman anu pangampuh-ampuhna pikeun sagala rupa masalah di saban jaman jeung tempat. Pantes lamun disebut ageman anu adiluhung teh.
Tapi lain maksudna supaya reueus kitu bae saperti jalma agul ku payung butut , ngarasa nikmat terhormat ku kahebatan karuhun, bari sorangan teu aya naon-naonana.Sikep kitu mah moal nguntungkeun, anu pasti mah matak ngajongklokkeun urang kana kacilakaan.
Rasa reueus teh kudu nyambung kana syukur tumarima. Nembongkeunana, seke-seler Sunda anu ayeuna kudu bisa ngamangpaatkeun ageman anu adiluhung teh pikeun karaharjaan lahir-batin Ki Sunda khususna, keus kajayaan Indonesia dina jembarna.
Pikeun ngajaga sangkan ageman tetep ajeg, gampang kahartina jeung gampang ngamangpaatkeunana, karuhun Sunda ninggalan filsafat-filsafat sejenna anu nerangkeun filsafat bibit. Nu kieu teh kapanggih dina carita-carita rayat anu pabalatak di mana-mana. Conto anu pangutamana, lalakon Lutung Kasarung.
Lutung Kasarung dibalangkeun ti kahyangan ka alam dunya dina wujud sato, lantaran ngajalankeun anu dilarang. Di dunyana. LK nu goreng patut teh dipanggihkeun jeung Purbasari, putri geulis anu suci atina , lambang elmu kapangeranan /agama anu harita keur dihina jeung disiksa ku dulur-dulurna anu jarahat. LK ngabela Purbasari.Hakekatna mah ngabelaan bebeneran, ngadegkeun kaadilan jeung kahadean, ngaruntuhkeun kabatilan jeung kamungkaran. Migawe kitu teh hakekatna ngaajalankeun parentah harian Allah SWT ka saban manusa, hususna pisan mah ka anu ariman. Jeung singsaha anu daek ngajalankeunana, dijangjian ku Allah SWT bakal dihormat ku MantenNA.
Bareng jeung rengsena nyalametkeun sarta mihukum Purbasari.LK dipulangkeun deui kana wujudna anu asli, satria kasep pilih tanding. LK anu sajati teh lalaki langit lalanang jagat. Lalaki anu religius, satria anu perceka. Satria-pinandita atau pandita sinatria. Mujahid, cek basa agama Islam mah. Samemeh mulang deui ka kahyangan LK kungsi meunang kahormatan jeung martabat anu luhur di dunya. Kitu kayakinan karuhun Sunda dina jamanna jeung kitu panyileukan aranjeunna, hoyong ningali seke-seler Sunda, para nonomanana jaradi satria pinandita, anu tiheulana jaradi pandita-sinatria. Duanana digawe babarengan di satempat-tempatna sacabakna-sacabakna.
Bandingkeun lalakon LK ieu jeung lalakon Nabi Adam as anu sarua pada tijengkang ti sorga lantaran ngajalankeun anu dilarang. Anjeunna katalangsara di dunya . Saterasna ditepangkeun jeung Siti Hawa anu cek sakaol diciptakeun tina tulang iga anjeunna ku anjeun. Adam jeung Hawa sasarengan berjoang ratusa taun. Sabada ngalaksanakeun pituduh ti Allah SWT nembe ariasa mulih deui ka sorga sarta kenging kahormatan jeung martabat Nabi Allah.
Hakekatna mah sakabeh manusa sarua jeung lutung anu kasarung. Manusa anu polos tina ajen-ajen karohanian taya bedana ti sato. Kasarung, hartina nyasab. Nyasab di jero sarung Asa mustahil bisa nyasab di tempat anu sakitu heureutna. Tapi da kitu manusa mah ti baheula tepi ka jaga oge. Taya bedana ti lutung, kasarung di dunya anu cenah lega padahal saenya leutik pisan dibandingkeun jeung alam jaga, komo jeung Anu Ngadamelna mah. Jalma kasarung ku sabab biasa mikir jauh teuing , nyimpulkeun yen hirup teh sulit-pabeulit , kudu kieu kudu kitu tepi ka jadi bingung. Ari geus bingung mah nyasab teh beuki jauh. Nu pinter jadi sato galak, no bodo jadi hakaneun nu pinter.Padahal sabenerna mah basajan pisan jeung koncina teh teu jauh-jauh teuing, nyaeta percaya jeung taat ka Anu Agung.
Nya kitu pisan anu disindirkeun ku Si Kabayan oge basa manehna dititah ngala tutut ki mitohana. Manehna keukeuh embung da nyangka sawah teh jero pisan.Buktina ,cenah, bakat ku jero langit oge katembong. Tapi sabada digebruskeun mah ku mitohana sarta sabada ngalaman sorangan , bari nyerengeh purunyus , tapi beuneur, pokna teh : el da deet.
Karuhun Sunda ngarepkeun ku kawalan filsafat karuhun, seuweu-siwi Sunda ulah tetep jaradi lutung kasarung, tapi kudu jaradi lalaki langit lalanang jagat, ngabogaan jatidiri satria-pinandita atawa pandita-sinatria di sagala widang, saperti anu aya di LK atawa Guruminda. Ciri-cirina, cageur, rohani jeung jasmanina, bageur, hade akhlak, pinter, seukeut uteukna, bener, prak-prakanana luyu jeung aturan agama. Lamun jatidiri ieu geus maneuh , Insya Allah cahaya karaharjaan lahir-batin Ki Sunda bakal ngahi-baran buana tatar Sunda, leuwihna bakal gumebyar ka tatar luar.
Tina diri anu raharja lahir jeung batin moal henteu bakal tumuwuh karya jeung kreativitas anu sarwa hade. Nagara jadi raharja, rea ketan rea keton, anu tani pada mukti sodagar pada beunghar, nu jareneng pada senang teu loba kahariwang, somah pada betah tumaninah di lemah anu genah tur merenah. Seni jeung budaya baranang nyongcolang tembong ka awang-awang.
Sabalikna pisan, tina batin anu garing taya anu bisa diarep-arep. Eta sababna kuring yakin pisan di mana karaharjaan lahir jeung batin Ki Sunda geus kahontal, atawa sakurang-kurangna geus deukeut ka dinya, sagala rupa anu ayeuna karasa teu pikapa-nujueun, teu pikareueuseun jeung anu sejen-sejenna deui, bakal nungtutan laleungitan. Insya Allah.
Jaba ti dina carita-carita rayat, filsafat Sunda bakal loba ketembong nembres dina paribasa-paribasa,dina ungkara keung babasan,di antarana saperti silih asih,silih asah, silih asuh.Herang caina beunang laukna.Teu langkung anu dibendo. Someah hade ka semah. Ulah pupulur memeh mantun.Kabehanana karasa pisan ngandung roh Islam sabab ngait kana ayat-ayat Al Quran atawa hadits Nabi saw.
Silih asih maksudna silih pikanyaah karna Allah. Rasa nyaah meunang nadean tina sifat Allah Anu Maha Rahman. Dina titincakan ieu pisan ngadegna silih asah jeung silih asuh
Asa pamohalan pisan aya jalma bisa mikanyaah anu sejen karna Allah lamun dina dirina teu nyampak rasa nyaah anu jolna tina Sifat Rahman. Pamohalan aya jalma kakecretan sifat Rahman, lamun jalma eta lain jalma tauhid. Jadi ungkara eta, pangheulana pisan ngudukeun urang Sunda tauhid.Di mana geus aya rasa tauhid,pasti muncul rasa nyaah ka sasama. Tina tauhid eta keneh datang elmu, sabab anu tauhid dijangjian ku Allah baris dipaparinan elmu. Lamun geus berelmu aya kawajiban ngabagikeun ka batur. Eta sababna filsafat Sunda nitah silih asah. Silih asah uteuk, silih asah rasa, silih asah budi-pekerti. Cindekna silih simbeuhan ku pangarti jeung ku budi.Kumaha bisa aya silih simbeuhan ku pangarti jeung budi di antara anu sarua tunana.
Ti dinya bakal datang kahayang silih asuh anu hartina, lamun antara anu papada dewasa, silih ayunkeun silih senangkeun, ngajauhan pacengkadan. Antara anu dewasa jeung sahandapeunana aya kawajiban di anu dewasa ngajaga kasalametan, ngadidik jeung nganteur nu ngora kana kadewasaan.
Lamun dilenyepan baris kaharti yen ungkara , atawa paribasa atawa naon bae ngaranna silih asih,silih asah,silih asuh teh, ngandung isarat ti karuhun sangkan urang Sunda kudu jadi jalma anu tauhid, jalma anu berelmu, jalma anu mandiri atawa sawawa, sangkan bisa jadi jalma anu mangpaat pikeun sasama jeung alam sabudereunana. Lamun nyosok deui ka beh jero, moal salah sigana lamun urang narik kasimpulan yen eta teh mangrupa bagean tina harti ayat rahmatan lil ‘aalamiin.= mawa rahmat ( kahadean) keur sakuliah alam. ( Al Anbiya’ ; S 21; 107)
Herang caina beunang laukna. Ieu teh nasehat , dina digawe atawa dina perjoangan kudu bisa hasil maksud bari henteu nyababkeun karuksakan atawa kakiruhan anu ngarugikeun. Cindekna mah kudu ati-ati .kudu boga wiwaha, kudu wijaksana. Sedeng ari wijaksana teh kapan aya dina shirothol mustaqim.
Teu langkung anu dibendo. Nu dimaksud nu dibendo teh anu kawasa. Jaman ayeuna mah, loba pisan anu nyangka yen ungkara ieu teh geus teu merenah deui, geus teu usumna, geus meujeuhna ditinggalkeun sabab pohara ngarugikeunana. Malah dituding, lantaran pageuh teuing nyekel kana filsafat ieu urang Sunda ayeuna jadi tinggaleun dina sagala rupa urusan.
Ungkara ieu nembongkeun kasatiaan karuhun urang ka anu jadi raja atawa pamingpin, da puguh jadi kawajiban anu dipingpin mah satia ka anu mingpin.Sikep ieu teh taya bedana jeung parentah Al Quran ka sakabeh anu ariman supaya satia ka Allah, ka Rasul jeung ka nu mingpin. ( An Nisa’ ; S 4; 59) Jadi teu bisa dihartikeun ieu parentah teh pikeun jadi kodomoyo atawa boga sipat sumuhun dawuh, sabab kasebut urang Islam mah, komo pikeun anu yakin yen Islam teh Sunda , Sunda teh Islam, parentah ieu teh kudu dijalankeun salila anu mingpin masih tetep aya dina bebeneran ilahi. Di mana geus nyimpang mah teu aya kawajiban taat, malah lamun wasa mah kudu daek ngarobah kaayaan.
Someah hade ka semah oge sarua ajaran agama Islam . Tamu kudu dihormat dipupujuhkeun paling lila tilu poe. Liwat ti dinya mah taya deui kawajiban. Tapi oge lain kudu diusir atawa dimusuhan . Da lamun anu jadi tamuna urang Islam mah, baris nyaho naon hak jeung kawajibanana.
Sipat someah hade ka semah teu bisa disalahkeun jadi sabab Ki Sunda jadi lain pribumi di imahna sorangan pedah loba tempat anu dieusian ku lain urang Sunda. Ditingal tina jihat daratangna , maranehanana teh lain semah. Atuh diitung tina lilalana, lamun tea mah kungsi jadi semah ayeuna geus lain semah deui.Salaku warganegara Indonesia maranehanana oge teu bisa disanggap semah. Ongkoh deuih urangna sorangan teu kungsi nempatkeun maneh jadi pribumi. Lamun urang ngantep, lain pedah urang someah. Lamun ayeuna karasa saperti jati kasilih ku junti,bongan urang sorangan, naha atuh tempat-tempat anu saenyana bisa dieusian ku uarng sorangan henteu ditempatan. Deungeun anu nenjo aya tempat kosong tur nguntungkeun terus rikat ngarebut lantaran taya hukum anu ngalarang, naha bisa disalahkeun? Tah dina ngungkulan masalah-masalah saperti kieu urang dipentes digawe make filasafat herang caina beunang laukna.
Ulah pupulur memeh mantun. Maksudna basajan pisan, ulah sok ngaheulakeun hak memeh kawajiban. Ieu teh ajaran Islam jeung kitu dicontokeunana ku Nabi saw. Lain saperti anu dihartikeun ku sabagean inohong Sunda kiwari. Pajahkeun teh cenah, ayeuna mah geus lain jamanna deui digawe kitu teh. Kudu menta dibayar ti heula, sakurang-kurangna menta dipersekotan. Pikeun sababaraha urusan mah bisa jadi bae urang kudu kitu, tapi ari sacara umum mah tetep kudu ngaheulakeun kawajiban batan hak. Kapan ruksakna nagara urang ayeuna oge lantaran loba teuing jelema anu ngaheulakeun kawajiban batan hak.
Kiwari, loba pisan inohong Sunda anu boga angkeuhan mundurna Ki Sunda ayeuna lantaran masih keneh nyekel filsafat anu geus tinggaleun jaman. Padahal, asa pamohalan pisan aya ajen-ajen Islam make geus teu mahi deui keur ayeuna. Ngan lantaran kurang ngarti atawa frustrasi bae anu bisa mengkolkeun tina harti anu sabenerna mah. Tapi oge lain mustahil lamun aya anu ngewa atawa sirik ka Ki Sunda terus ngahaja mengkolkeun harti sabenerna pikeun kapentingan sejen, saperti kaom orientalis baheula mengparkeun harti Islam keur kapentingan penjajah. Sakuringeun mah yakin, pangna Ki Sunda mundur teh awal-awalna pisan mah aya hiji generasi anu ninggalkeun filsafat Sunda anu adiluhung tea. Kasalahan ieu pada ngantep tepi ka kiwari.
Filsafat anu dijalankeun sapopoe bakal jadi ciri mandiri anu ngajalankeunana, atawa nu jaman ayeuna mah disebut jatidiri. Jadi, lamun aya anu natanyakeun jatidiri Ki Sunda, jawabna anu panggampangna mah, lenyepan bae pakarang/ageman kujang, paribasa,ungkara jeung papatah-papatah Sunda.
Pikeun mungkas kuring seja nembrakkeun sajak basajan :
LAMUN ENYA KUJANG DUA PANGADEKNA.
Lamun enya kujang dua pangadekna,
pantesna,
sabeulah keur naratas di pawenangan,
sabeulah deui geusan meuntas ka kalanggengan.
Lamun enya kujang dua pangadekna,
Kuduna,
Ka ayeuna mawa nyatria,
Ka jaga mawa mandita.
Lamun enya kujang dua pangadekna,
Jatidiri Sunda,
nu ayeuna satria -pinandita,
nu tiheula pandita - sinatria.
Lamun rampak anu ayeuna .
meta bareng jeung anu tiheula,
Sacabakna-sacabakna,
Jati kasilih ku junti ukur paribasa,
Sunda digjaya di mana-mana.
Dimuat ku PR 143 Juli 2002.
Disundakeun 17 Februari 2003.
H.Rachmat M.A.S.
Jumat, 11 Desember 2009
KUJANG DUA PANGADEKNA
Pamendak H.Rachmat M.A.S.


text:
kecap panganteur
Puji sinareng sukur hayu urang dugikeun ka Alloh SWT anu tos masihan rahmat sinareng hidayah ka urang sadayana ,kusabab sim kurg tiasa garengsekeun ieu makalah basa sunda .Ngahaturkun nuhun ka sadaya bapa ibu guru rerencangan anu tos ngabantu dina ngarengsekeun ieu makalah anu judulna “rupa-rupa kasenian sunda” dihareupkeun makalah teh tiasa dimanfaatkeun ku balarea dina perkawis seni sunda ,khususna keur urang sunda .Simkuring sadar dina ieu makalah masihseeur kalepatan Diana eusi ,kualitas, atanapi dian kuantitas,saran jeung kritikan anu ngabangun dihareupkeu pisandina ningkatkeun elmu kanggo anu ngadamel ieu makalah.
Daftar eusi
kecap panganteur
Daftar eusi
BAB I
Pokok masalah
Tujuanana
BAB II
PAMBAHASAN
BAB III
PANUTUP
kasimpulan
Pokok masalah
Tang tuna urang sunda kudu apal naon bae kasenian anu dipiboga ku urang sunda .supaya henteu aya anu ngaku kasenian sorangan ku batur .moal aya anu ngalestarikeun kasenian sorangn salianti urang sunda sorangan .kasenian urang sunda kudu di piara atawa di jaga leuwih deui dikembangkeun sangkan kasenian sunda teh loba pisan rupana .
Tujuanana
Tujuan ditulisna makalah ieu ,kanggo nambih wawasan dina perkawis kasenian sunda ,jeung anu utamana sangkan urang sunda ngarasa ngabogaan kana kasenian sorangan
BAB II
Pambahasan
Kasenian sunda rea rupana jeung jenisna jarang urang sunda apal kana kasenian sorangan .rea sabab urang sunda teu apal kana kesenian sorangan .tangtuna urang sunda kudu apal kana kasenian sorangan utamana mah kana kasenian anu aya di kingkungan urang sorangan .Karesep urang sunda kana kasenian sunda ayeuna geus kaelehkeun ku kasenian modern anu leuwih tenar di mana mana ,ayeuna barudak geus rea anu teu apaleun kana kasenian sunda ,contona ,ayeuna barudak urang sunda teu pati resep kana lalaguan sunda sunda .malah leuwih resep kana lagu lagu modern saperti rock.pop jeung sajabana .
Kasenian sunda nyaeta sagala bentuk anu bias di ukur alus henteu na eta karya ,jeung ngandung harti anu jero dina neuleuman eta karya.
Jenis jenis kasenian sunda .
1.Angklung
Angklung nyaéta alat musik tradisional Sunda nu dijieun tina awi, dimaénkeun ku cara dieundeukkeun (awak buku awina neunggar sarigsig) sahingga ngahasilkeun sora nu ngageter dina susunan nada 2, 3, nepi ka 4 dina unggal ukuranana, boh nu badag atawa nu leutik. Laras (nada) nu dipaké angklung tradisional Sunda biasana saléndro jeung pelog.
Dina kasenian Sunda, nu migunakeun alat musik tina awi di antarana angklung jeung calung. Anapon awi nu sok dipaké nyieun ieu alat musik biasana tina awi wulung (awi nu kelirna hideung) jeung awi temen (kelir bodas). Sada nu kaluar tina angklung jeung calung asalna sarua, nyaéta tina solobong awi nu ngelentrung lamun ditabeuh (diadu).Angklung geus dipikawanoh ku masarakat Sunda ti jaman karajaan Sunda, di antarana pikeun ngagedurkeun sumanget dina pangperangan. Fungsi angklung pikeun ngahudang sumanget ieu jadi sabab dicaramna ieu kasenian ku pamaréntah jajahan Hindia Walanda.Kasenian angklung kiwari leuwih mekar deui, ku ayana unsur ibing luyu jeung kapentinganana, misalna dina upacara ngarak paré kana leuit (ngampih paré, nginebkeun) jeung dina mangsa mitembeyan melak paré (ngaseuk). Pon kitu deui dina mangsa panén jeung sérén taun, nu ilaharna aya acara arak-arakan nu kadang dibarengan ogé ku réngkong jeung dongdang.
Rupa-rupa angklung
Angklung Kanékés
Di wewengkon Kanékés, angklung utamana dipaké patali jeung upacara-upacara tatanén, lalin keur hiburan. Angklung dipaké nalika melak paré di huma jeung ngubaran paré (tilu bulan sanggeus dipelak). Sanggeus dipaké, angklung disimpen dina upacara musungkeun angklung. Pikeun tujuan hiburan, angklung ilaharna dipidangkeun nalika caang bulan jeung teu hujan. Ieu hiburan téh digelar di buruan bari nembang
Badéng
Badéng téh mangrupakeun kasenian nu asalna ti Sanding, Malangbong, Garut. Bentuk kasenian angklung ieu dipaké pikeun kapentingan da'wah Islam, kira abad ka-16 atau 17. Harita, Arpaén jeung Nursaen (dua warga Sanding), diajar Islam ka Demak. Samulangna ti Demak, aranjeunna nyumebarkeun ajaran Islam ka masarakat Sanding hususna migunakeun kasenian badéng.
Angklung nu dipaké dina pintonan badéng aya salapan: angklung roél dua, angklung kecer hiji, angklung indung jeung bapa opat, jeung dua angklung anak anu dibarengan ku dogdog dua, terebang atawa gembyung dua, jeung kecrék hiji. Rumpaka tembangna maké basa Sunda nu euyeub ku istilah basa Arab, nu kadieunakeun ogé ditambah ku basa Indonésia. Eusi rumpakana taya lian ti ajén -inajén Islam jeung pitutur. Pidangan ieu kasenian kadang ogé dibarengan ku debus nu mintonkeun élmu-élmu kawedukan.
Tembang-tembang badéng anu kawentar, di antarana Lailaha illalloh, Ya’ti, Kasréng, Yautika, Lilimbungan, jeung Solaloh
Angklung Gubrag
Angklung gubrag ayana di kampung Cipining, kecamatan Cigudeg, Bogor. Ieu angklung umurna geus kolot, dipaké dina upacara melak, ngunjal, jeung ngadiukkeun paré ka leuit. Dumasar carita turun-tumurun, ieu angklung téh mimiti aya dina hiji mangsa paceklik.
2.Calung
Calung nyaéta pakakas musik Sunda anu mangrupa prototipe ti angklung. Béda jeung angklung, cara maénkeun calung mah ku cara nakol (wilahan, bilah) awi anu disusun nurutkeun titi laras (tangga nada) pentatonik (da-mi-na-ti-la). Jenis awi pikeun nyieun calung lolobana tina awi wulung (awi hideung), tapi aya ogé anu dijieun ti awi temen (awi pulas bodas).
Sajaba dihartikeun salaku pakakas musik, calung ogé jadi istilah sebutan pikeun seni pintonan. Aya dua wangun calung Sunda anu dipikawanoh, nyaéta calung rantay sarta calung jinjing.
Kamekaran
Jenis calung anu ayeuna mekar sarta dipikawanoh sacara umum nyaéta calung jinjing. Calung jinjing nyaéta jenis pakakas musik anu geus lila dipikawanoh ku urang Sunda, contona di wewengkon Sindang Heula - Brebes, Jawa tengah, sarta bisa jadi mangrupa kamekaran ti wangun calung rantay.Di Jawa Barat, wangun kasenian ieu dirintis popularitasnya nalika para mahasiswa Universitas Padjadjaran (UNPAD) anu kagabung dina Departemen Kesenian Déwan Mahasiswa (Lembaga kesenian UNPAD) mekarkeun wangun calung ieu ngaliwatan kreativitasnya dina taun 1961. Numutkeun salah saurang panaratasna, Ekik Barkah, yén dijieunna calung jinjing katut pintonanana kailhaman ku wangun kaulinan dina pintonan réog anu ngadumaniskeun unsur nakol, unggut sarta lagu dina hiji pintonan.Saterusna dina taun 1963 wangun kaulinan sarta tabuhan calung leuwih dimekarkeun deui ku parakanca ti Studiklub Teater Bandung (STB; Koswara Sumaamijaya dkk), sarta antara taun 1964 - 1965 calung leuwih dimasyarakatkeun deui ku parakanca di UNPAD minangka seni pintonan anu boga sipat hiburan sarta informasi (penyuluhan (Oman Suparman, Ia Ruchiyat, Eppi K., Enip Sukanda, Edi, Zahir, saparakanca), sarta grup calung SMAN 4 Bandung (Abdurohman dkk).
Saterusna muncul grup-grup calung di Bandung, contona Layung Sari, Ria Buana, Glamor (1970) jrrd, nepi ka danget ayeuna, muncul ngaran-ngaran idola pamaén calung diantarana Tajudin, Nirwan, Odo, Uko Hendarto, Adang Cengos, jeung Hendarso. Kamekaran kasenian calung kacida onjoyna di Jawa Barat. Ieu hal téh ngabalukarkeun ditambahanana sawatara pakakas musik dina calung, contona kosrék, kacapi, piul (biola), komo kiwari mah aya anu dilengkepan keyboard jeung gitar. Unsur vokal pohara dominan dina calung, ku kituna réa muncul vokalis calung kawéntar, kawas Adang Céngos, sarta Hendarso.
3. Jaipongan
Jaipongan nyaeta hiji wanda seni tari nu lahir tina kreativitas seniman asal ketuk tilu nyababkeun anjeunna wanoh bener-bener kana perbendaharan pola-pola gerak tari tradisi nu aya dina kiliningan/bajidoran atawa ketuk tilu. Gerak-gerak bukaan, pencugan, nibakeun jeung sababaraha ragem gerak mincid tina sababaraha kasenian di luhur cukup miboga inspirasi keur ngamekarkeun tari atawa kasenian nu kiwari dipikawanoh minangka jaipongan. Kiwari jaipongan sering dipake keur hiburan dina acara kawinan jeung sunatan, utamana di daerah Subang jeung Karawang.
4.Karinding
Karinding mangrupakeun salah sahiji alat musik tiup tradisional Sunda. Aya sababaraha patempatan anu katelah dina ngadamel ieu karinding, samisal ti wewengkon Citamiang, Pasirmukti, Tasikmalaya, anu nyieun karinding tina palapah kawung. Ti wewengkon Limbangan sareng Cililin mah, karinding teh dijieunna tina awi, ieu nyirikeun taun dijieunna, jeung anu makena nyaeta para istri, ningali dina wangunna jiga susuk ngarah gampil ditancebkeun dina gelungan rambut. Sedeng bahan kawung lolobana dipake ku lalaki, wanguna leuwih pondok ngarah bisa diselapkeun dina wadah bako. Wangun karinding aya tilu ruas
Cara midangkeun
Cara midangkeun karinding ditepakan tungtungna ku curuk sahingga ngageter, terus baham jadi resonansi sora keur ngatur wirahma. Pintonan karinding ilaharna dipidangkeun ku lima urang, paling saeutik alusna ku tilu urang, hiji diantarana salaku juru kawih.
Di wewengkon Ciawi, baheulana karinding teh dipidangkeun jeung takokak (alat musik dijeuna tina kai ipis, bentukna jiga daun).
Kagunaan
Karinding mangrupa alat keur ngusir hama di sawah. Sora anu dihasilkeun tina vibrasi jarum karinding nyaèta sora handap low decible, malahan mah takokak nyieun sorana tina gesekan alat jeung garis dampal leungeun, tah sora anu kaluar ngan kadenge ku sabangsa wereng, simeut, jangkrik, manuk, jeung sajabana. Kiwari disebutna sora handap èta tèh ultrasonik.Tah keur anu ngamaènkeunana ngarah betah di sawah tèh nyaèta disorakeun ngagunakeun baham ngarah resonansina jadi musik. Kiwari, karinding kadang dipadukeun jeung alat musik lianna.
Cara maénkeun karinding bédana jeung alat musik jenis mouth harp lianna nyaèta ditepak, sedeng alat sejenna ditoèl, ieu ngagampangkeun dina manggihan wirahma anu loba, malah mah ketukan tina waditra karinding ieu disebutna Rahel, nyaèta keur ngabedakeun saha anu kudu nepak tiheula nya makè rahèl kahiji, anu kadua makè rahèl kadua jeung saterusna. Ku euyeubna sora nu dijieun ku karinding mah bisa nyieun sora kendang, goong, saron bonangna, karasa, atawa bass, rhytm, melodi sagala, tepi ka bisa nyieun lagu ku karindingna sorangan, ieu sabab beda dina cara nepak jeung nyieun sora dina baham leuwih hampang. Cék kolot, baheula mah ngalagu teh bisa ku karinding, lamun urang tos parigel dina ngulinkeun sora karinding, bakal kapanggih jeung nyieun sora keur ngomong,
5.Wayang Golék
Wayang Golék téh hiji seni pintonan wayang nu mangrupa bonéka tina kai nu dipaénkeun ku dalang, nu kawentar tur populér pisan di Tatar Sunda. Wayang mangrupakeun bentuk téater rahayat nu populér pisan. Masarakat mindeng ngahubungkeun kecap "wayang" jeung "bayang", dumasar pintonan wayang kulit nu mintonkeun hirupna bayangan/kalangkang wayang dina layar. Di wewengkon Tatar Sunda, nu pangpopulérna mah wayang golék.Wayang golék aya dua rupa: wayang golék papak (cepak) jeung wayang golék purwa. Iwal ti wayang wong, pintonan wayang dimaénkeun ku dalang nu mingpin pintonan sakaligus ngalagukeun suluk, nyoarakeun antawacana, ngatur gamelan, ngatur lagu, jsb.
Sakumaha alur carita pawayangan umumna, dina pintonan wayang golék ogé biasana boga lalakon-lalakon anu boh galur atawa caranganana dicokot tina carita Ramayana jeung Mahabarata kalawan migunakeun basa Sunda nu diiring ku gamelan Sunda (saléndro), nu diwangun ku dua saron, peking, selentem, bonang, bonang rincik, kenong, sapasang goong (kempul jeung goong), ditambah kendang (hiji kendang Indung jeung tilu kulanter), gambang jeung rebab.Karakter wayang golék Arjuna, anggota Pandawa, tokoh pawayangan nu kawentar ku kagandanganana.Ti taun 1920-an, salila pintonan wayang golék téh teu weléh dibarengan sindén. Malah harita mah sindénna bisa leuwih kawentar batan dalangna, utamana nalika jaman Upit Sarimanah jeung Titim Patimah taun 1960-an.
Dina pintonan wayang golék, lalakon nu ilahar dipintonkeun nyaéta lalakon carangan, lalakon galur mat teu pati mindeng. Ieu bisa dijadikeun cicirén kaparigelan dalang dina nyiptakeun lalakon carangan nu alus tur matak dipikaresep. Dalang wayang golék nu kawentar di antarana Tarkim, R.U. Partasuanda, Abéng Sunarya, Entah Tirayana, Apek, Asép Sunandar Sunarya, Cécép Supriadi, jld.Pola pangadegan wayang golék nyaéta (1) Tatalu, dalang jeung sinden naik panggung, gending jejer/kawit, murwa, nyandra, suluk/kakawén, jeung biantara; (2) Babak unjal, paséban, jeung bébégalan; (3) Nagara séjén; (4) Patepah; (5) Perang gagal; (6) Panakawan/goro-goro; (7) Perang kembang; (8) Perang raket; jeung (9) Tutug.Najan mibanda fungsi rélijius (misalna dina ngaruwat), wayang golék kiwari leuwih dominan dipaké salaku seni pintonan hiburan rahayat nu mibanda fungsi nu luyu jeung pangabutuh lingkungan masarakat, boh spiritual atawa materil. Hal ieu bisa ditempo dina sababaraha kagiatan masarakat nu diramékeun ku pintonan wayang golék, di antarana hajat/kariaan nyunatan, nikahan, jsb.
6.Kuda rénggong
Kuda rénggong atawa kuda dépok nyaeta salah sahiji jenis kasenian helaran anu aya di Kabupatén Sumedang, Majalengka sarta Karawang.
Pintonan
Cara midangkeunnana nyaéta, hiji kuda atawa leuwih dihias warna-warni, budak sunat ditaékkeun ka luhur tonggong kuda kasebut, budak sunat kasebut dihias kawas Raja atawa Satria, bisa ogé nurun pakéan para Dalem baheula, maké bendo, takwa jeung maké lawon sarta selop.Di hareupeun rombongan Kuda Renggong aya saurang Pelatuk, nyaéta saiah saurang pamaén Kuda Renggong, anu metak minangka panunjuk jalan sarta pupuhu koordinator iring-iringan kasebut.Tatabeuhanana mangrupa kendang badag, goong, tarompet, genjring atawa terbang gede atawa dulag, malahan sok dibarengan ku sinden sarta nu ngaribing, lalaki jeung awéwé. Arak-arakan kasebut leumpang nurutkeun arah anu geus ditangtukeun saméméhna.
Kuda Renggongnya meta kawas nu ngibing, alatan geus kalatih sarta biasa ngadéngé tatabeuhan. Gerakanana sawirahma jeung sora anu dimaenkeun. Lamun wirahmana laun, Kuda Renggong baris metakeun awakna kalawan laun ogé, kitu ogé lamun wirahmana gancang Kuda Renggong baris metakeun awakna kalawan gancang ogéGerakanana sajaba gerakan suku kuda anu ejrag-ejragan, hulu Kuda Renggong ogé milu ungut-unggutan. Di hareupeun atawa di sisieun Kuda Renggong aya sawatara urang nu ngibing, boh ti rombongan Kuda Renggongna sorangan boh ti para panongton atawa baraya anu boga hajatan. Maranéhanana galumbira milu joged atawa ngibing sabisa-bisa, sarta hal ieu pisan anu nambahan ramena pintonan Kuda Renggong.
BAB III
PANUTUP
Mugi-mugi makalah anu simkuring damel aya manfaatna.kanggo urang sadaya ,jeung ieu makalah dihareupkeun bisa nambah wawasan .
Kasmpulan
Kasenian sunda rea rupa jeung jenisna ,oge teu saeutik urang sunda teu apal kana kasenian sorangan


text:
Teu beda
jeung Bang Toyib, geus tilu kali lebaran Steven Cungahgore teu mulang mulang kalemburna, di Bojong kenyot. Cenah, lain teu hayang nurutan jiga batur anu mulang saban lebaran atawa saban bulan, kalan kalan aya nu saban minggu sagala, ngan manehna geus wakca mun can sukses moal waka balik.
Urang Bojongkenyot mah geus paraham lamun balik ti panyabaan geus mawa mobil weuteuh atawa ngiringkeun pamajikan satilu tilu, geus dianggap jalma sukses. Biasana waktu lebaran nembongkeun kasuksesanana teh.
Balukarna sapoe ka lebaran di Bojongkenyot jadi heurin ku kandaraan, sapaparat jalan diunggal buruan pinuh ku mobil weuteuh, malahan gigireun paranje ge beak kuparkir. Kitu deui jadi heurin ku nu barahenol,unggal waktu aya we nu balawiri, meureun nu eta ge daratang tikota bawa urang Bojongkenyot anu geus sukses.
Geus cunduk kana waktuna lebaran taun ieu Steven Cungahgore nohonan jangjina, balik kalembur kalayan ngaringkid honda jazz kelir beureum moronyoy pikabitaeun. Beja nu sumebar, cenah Steven Cungahgore kiwari geus jadi jalma sukses alatan jadi kolektor dompet antik, padahal nu saenyana dompet nu sakitu ngaleunyana lain hasil tina usaha nu sawajarna, tapi hasil tina 3C, Cupat Copet Capit, kitu deui mobil nu dibawana ngan ukur mobil rentalan.
Pamikirna daripada kapahung saumur umur teu bisa balik dipangumbaraan, leuwih hade gudar gedor,najan tekor tapi sohor. Panampilanana ge beda pisan jeung Steven Cungahgore tilu taun katukang basa manehna nek indit kakota, ayeuna mah awakna ge pinuh kutato kayaning gambar keuyeup, kalajengking, hurang, sendal capit jeung gegep, diluyukeun jeung hobina, cupat capit.
Harita pas poe lebaran pisan, sabada sungkem jeung indung bapana Steven Cungahgore gura giru indit ka kuburan akina nek nadran sakalian nek komplen lantaran baheula akina kungsi mere jangjawokan pikeun mikat wanoja, ngan pas dipraktekeun ka saurang wanoja manan kapincut kalahka nyiduhan.
Tilu jam lima belas menit Steven Cungahgore ngalelengkur diluhureun pajaratan akina, ngirim doa nepikeun ka luut leet kesang, nincak ka doa panutup, ngadadak pundukna aya nu noel. "Lain ieu kuburan aki maneh mah atuh, tuh nu itu!" Ceuk mang Jhoni Kober anu sapopoena purah ngagali kubur, mere nyaho. "Maenya mang, atuh lapur ngadeluk ngadoa meunang tilu jam teh kudu diulang timimiti deui, da salah sasaran!" Tembal Steven Cungahgore bari muru kuburan anu dituduhkeun ku mang Jhoni Kober, gog cingogo. "Copy pastekeun we euy doana tinu tadi meh teu cape!"Jhoni Kober mere ideu. "Aeh enyanya, ideu bagus tuh!" Tembal Steven Cungahgore serengeh.
Lir selebritis, sorena Steven Cungahgore ngayakeun open house, pangeusi lembur tumplek daratang, kaasup para wanoja anu ngadadak sing darilak hayang dipikaasih ku manehna. Wanoja nu baheula nyiduhan ge katingali aya "Dulu boleh bertingkah, tapi sekarang sudah waktunya bertekuk lutut!" Gerentes Steven Cungahgore bari neuteup anteb.
Lebaran poe kadua Steven Cungahgore ngabedahkeun balong akina. Sapopoe ngeueum dina cai tur paguley jeung leutak, pas hanjat tato gegep jeung sendal capitna luntur, anehna tato keuyeup, hurang jeung kalajengking mah teu luntur, ngan robah jadi gambar geleng dage.
Sanggeus lima poe dilembur, poe kagenepna Steven Cungahgore balik deui pangumbaraanana,pas nepi, teu langsung kapondokna tapi langsung ka terminal, maksudna nek menta dihampura sugan we cenah panggih jeung jalma jalma anu kungsi dicopet ku manehna baheula. Hayang alih propesi Steven Cungahgore teh, ngan nek investasi di pasar modal kaburu krisis global, nek jualan,cenah ceuk ahli weweton teu cocog, nek jadi kuroptor naon nu dikorupsina, nya kapaksa ngagugulung deui propesi heubeul, sakalian nyalurkeun hobina nyaeta 3C, Cupat Copet Capit. Hasilna cenah jeung modal kawin, meh unggal poe bisa 3C oge, Culak Colok Celengok! Beu!


text:
Inget harita basa jaman olol lého, jaman tikotok dilebuan téa. Mun geus waktuna balik sakola, kuring mah sok tara loba kamamana, unggal-unggal gé sok langsung balik ka imah. Sakapeung mah balik ti sakola téh sok bari ngagugusur bal, pédah wéh kuring mah unggal isuk saacan asup kelas téh sok mengbal heula jeung barudak di lapang sakola anu sakurilingna pinuh ku tangkal bougenvile. Kabayang deui imah kuring nu baheula, sekat kamar gé lain ku témbok, tapi make harbot. Kamar cai téh baheula mah aya di hareup deukeut buruan, hareupeun kamar cai aya lahan saeutik biasa sok dipaké tempat nyeuseuh ku Indung kuring. Tempat nu baheula sok dipaké nyeuseuh téh ayeuna mah geus jadi ruang tamu, nyaan nineung mun nginget-nginget baheula mah. Di tempat nyeuseuh éta téh baheula mah aya bak cai leutik, mun teu salah ukurana 60 ka 90cm. Gigireun bak aya kompa cai, témpat nyeuseuh éta gé baheula mah teu dituruban, teu maké kenténg teu make asbés. Jadi mun hujan téh sok rada cérét ka hareupeun kamar. Da hareupeun kamar téh aya jajalaneun leutik, baheula sok dipaké ngariung, saur jeung kulawarga palebah sasih shaum. Mun geus balik sakola, nepi imah gé sok tara loba nyarita, kuring sok langsung nyoro ka dapur nyiar sangu, ari geus wareg mah sok der ulin deui kaluar jeung barudak.
Lamun keur peré sakola, biasana barudak sok ulin ka kebon hareupeun SMA 15. Ayeuna mah kebon éta téh geus jadi tempat parkir mobil, kebon na gé kari saeutik, boa-boa sabaraha taun kahareup mah éta kebon téh bakal leungit. Baheula di kebon éta téh barudak sok ngala orong-orong, silih gabrug mun nempo aya orong-orong ngaliwat hareupeun panon téh. Mun geus meunang, orong-orongna sok diasupkeun kana palastik, nepi ka imah mah biasana éta orong-orong téh sok di ojaykeun bari sarurak. Balikna sok nyimpang heula ka teun Atang Hileud anu ternak hileud hongkong jang parab manuk téa, ditukang imahna aya kandang domba, nepi ka ayeuna gé domba na aya kénéh. Nyaan inget pisan ka domba Atang Hileud (kapeung mah barudak sok nyebutna téh Atang Bakro, teuing pédah naon?) ngaran domba na téh Si Semar, domba na jangkung badag, tandukna gé hadé, ceuk béja mah domba éta téh baheula mah mun diadukeun sok meunangan waé, matak heueuh wéh meureun pédah éta Atang Hileud katempo nyaah ka Si Semar téh.
Biasana barudak mah tara unggal poé ngala orong-orong téh, mun kamarina geus ngala orong-orong sok hayoh ngalabring ngala keuyeup di susukan hareupeun lapang tenis. Mun teu ngala keuyeup mah sok ngala tiwu atawa ngala kersen deukeut béngkél patung Nyoman Nuarta, tuluy balikna sok ralumpatan ka Curug Aléh. Ayeuna mah Curug Aléh téh caina rada kotor teu kawas baheula, tina saminggu téh barudak mah pasti ulin kadinya, ngadon garuyang nyo’o cai bari hareureuy. Kolot mah sok ngaromong yén Curug Aleh téh pinuh ku jurig, teuing ukur carita teuing heueuh bener. Da cenah mah didinya téh aya Keraton Goib nu teu bisa ditempo ku jelema biasa, tapi da euy saumur-umur kuring ulin di Curug Aléh jeung barudak mah tara manggih nu anéh-anéh, paling gé manggihan oray cai anu kungsi macok leungeun Si Gerhan basa keur moyan dina batu. Wallahu A’lam. Hanjakal pisan ayeuna mah rék asup ka Curug Aléh téh hésé, da jalan tihareup deukeut lapang tenis nu ayeuna geus jadi TK/SD Al-Azhar geus dibangun imah, jadi geus euweuh jalan asup ka Curug Aléh. Paling gé mun rék ka Curug Aléh téh kudu ngaliwat ka bengkél patungna Nyoman Nuarta, jeung kudu ménta ijin heula.
Nyaan resep euy ulin jaman baheula mah, komo di Sarijadi, da ceuk kolot gé kuring mah ti barang borojol kénéh gé geus cicing di Sarijadi. Matak teuing kunaon kuring mah betah jeung resep pisan hirup di Sarijadi téh, mun bisa mah nepi ka maot gé kuring mah hayang cicing di Sarijadi. Ukur hiji kalakuan barudak baheula nu moal nepi ka poho mah, “teu kaop manggih tangkal bungbuahan sok tara loba nyarita, rék tangkal buah naon waé gé pasti ditérékélan ku barudak mah, bari jeung kapeung sok tara bébéja heula kanu boga tangkalna!”
Matak kaulinan budak baheula jeung kiwari mah asa jauh pisan bédana. Ucing sumput, maén kaléci, maén langlayangan, moro keuyeup, moro orong-orong, moro hap-hap, nérékélan tangkal buah, ngojay di walungan, jeung nu sajabana. Ari kaulinan barudak ayeuna naon? Maén PS? Game Online? Dipikir-pikir barudak ayeuna mah kabisana téh ukur méakeun duit kolot. Pan apal meureun loba kaulinan baheula nu teu éléh ramé jeung resepna mun kudu dibandingkeun jeung kaulinan jaman kiwari téh. Jaba kaulinan baheula mah teu kudu maké duit. Enya ogé jaman geus béda, tapi kaulinan jeung kabudayaan sorangan mah ulah diantep, ulah nepi ka dipohokeun. Ulah nepi ka hiji waktu kaulinan baheula téh ukur jadi dongéng hungkul!
Kuring Yakin, Yén Urang Sunda Moal Paéh Ku Jaman.
Hurip Sunda! Hirup Sunda!


text:
Pukul satu beurang Ujé jeung Usa baralik ti sakola. Bari leumpang maranéhanana badami lantaran isukna poé Minggu.
"Ari manéh kudu sabaraha iangan ngarit dina poé Minggu isukan téh?" Ujé nanya ka Usa.
"Ari biasana mah kudu tilu kali iangan, ngan kusabab aya Mang Uho, keur nyemah di landeuh bari rék bunta-bantu ka bapa uing, sagawé-gawé, nya tangtu mantuan ngarit deuih. Ku kituna cukup uing mah dua iangan ogé," témbal Usa.
"Sarua atuh ari kitu mah jeung uing," témbal Ujé semu atoh.
"Palolohor ogé jigana urang téh geus bisa ulin, nya?" bari neuteup ka Usa.
"Heueuh jigana, tapi rék ulin ka mana jeung heureuy naon atuh? Ucing-ucingan bosen, ngadu panggal geus rék teu usum. "
"Har, naha ari manéh can nyaho nu keur haneut mimiti obyag di lembur wétan?"
"Acan. Naha usum naon karah?"
"Geus mimiti ramé timpugan, kolot budak taya nu kaliwat, pada-pada pipilueun!"
"Euh, ngadu muncang? Naha geus usum muncang kitu ayeuna téh?"
"Nya enggeus meureun di lembur batur mah, nu matak kitu ogé."
"Di lembur urang mah jauh tangéh kénéh, muncang bapa uing nu di sampalan Cikaréo ogé haréjo kénéh pisan!"
"Heeh, teu nanaon sanajan kitu ogé. Urang nurutan batur. Matak naon mun isukan urang ngarit ka sampalan Bah Ido, pasireun séké urang lembur ki- dul? Mun teu salah mah geus karolot muncang Bah Ido di dinya téh."
"Meureun urang kudu rebun-rebun kénéh indit ka dinyana, ngarah ulah kapiheulaan ku batur mulungan muncangna? Saha nu nyaho paheula-heula atawa babalapan cara muru pangsuungan dina usum hujan!"
"Teu nanaon kitu ogé. Urang panggoréjagna. Keun baé ngala jukut reumisan kénéh ogé da moal burung dihakan ku domba uing mah, tara olo-olo kawas domba Si Wita. Jeung deui sugan aya milik urang meunang muncang sapuluh siki séwang mah, ambéh jongjon rada lila timpuganana, nya?"
"Jadi lah, kitu ogé. Uing sampeur isuk-isuk kénéh pisan, nya!" Keun baé teu ngasah aritna heula ogé da seukeut kénéh rarasaan mah, meunang ngasah mangkukna!"
"Heug!" Ujé mengkol ka beulah kénca, nyimpang ka palebah lemburna. Ari Usa terus lempeng da lemburna masih kénéh rada anggang, di béh tonggoh.
Isukna poé Minggu téa, isuk-isuk kénéh pisan Ujé geus nyampeur ka Usa. Nu disampeur teu hararésé da geus saged, dangdan maké baju paranti ngarit. Léos ka pipir kandang domba. Top kana tolombong jeung arit. Tuluy arindit ninggalkeun lembur.
"Ari manéh geus mumuluk heula?" Ujé nanya ka Usa.
"Ah, acan," témbal Usa. "Acan nginum-nginum acan uing mah. Da dicaram ku Ema, ulah ditumanan barangdahar isuk-isuk cenah, bisi peujit ko- réseun. "
"Heueuh da uing ogé nya kitu, can naon-naon. Keun baé itung-itung puasa, nya! Jeung deui urang téh naha ngan rék duaan baé ngarit téh? Moal nyampeur batur nu séjén deui?"
"Na jeung saha deui atuh, enggeus baé duaan."
"Tadina mah uing boga pikiran rék nyampeur Si Ulo, tapi kapan lain rék ngarit-ngarit teuing ayeuna téh, rék mulung muncang pikeun timpugan téa. Jadi mun loba batur mah meureun urang ngan ukur meunang saeutik. Jeung deui Si Ulo mah geus pinter timpuganana ogé, geuning basa taun tukang urang éléhan baé, mindeng karorod meunang kumpal-kempil sambilan ngarit téh."
"Heueuh kétah, mending urang duaan baé atuh nya! Yu atuh urang rada gancangan leumpangna, bisi beurang mantén!" Ujé miheulaan leumpangna rada rurusuhan.
Leumpangna malibir ka sisi pilemburan, bras ka tegal eurih, sup ka kebon awi. Teu lila narepi ka sampalan Bah Ido téa.
"Tuh geus karolot nya, muncangna téh!" cék Ujé bari tanggah kana sawatara tangkal muncang nu rajeg dina sampalan.
"Heueuh nya," témbal Usa. "Sugan baé geus réa nu marurag, " bari rurusuhan muru ka handapeun tangkal muncang nu panggedéna, sieun kapiheulaan ku Ujé.
"Tah geuning manggih hiji mani gedé!" cék Usa, bari top nyokot muncang nu nyelepot dina sela-sela jujukutan, kawas endog hayam sasiki dina sayangna. Tuluy diénéng-énéng ka Ujé bari jigrah pisan. Bus baé dikana tolombongkeun.
"Tah uing gé manggih hiji! Tah hiji deui!"
Kitu jeung kitu baé patémbalan bari uclag-aclog tina lebah tangkal muncang nu hiji ka nu hiji deui, sirikna saider sampalan kapapay kabéh. Beubeunanganana téh leuwih ti sapuluh siki séwang.
"Yu ah, urang buru-buru indit ti dieu!" cék Ujé bari bret-bret ngarit sakeupeul dua keupeul, bus dipaké ngarimbunan muncang dina tolombongna.
"Bisi kanyahoan ku Bah Ido, pajarkeun urang bangsat muncang, padahal saukur meunang mulungan nu murag ku manéh," cék Ujé.
"Bener, mun kaperego téa mah abong mun teu hut-hét bari ngawakwak! Adat Bah Ido téa matak lilinieun keur pantar urang kieu," témbal Usa. Bretbret deui subrat-sibret ngeusian tolombongna bari laleumpang.
Teu lila tolombongna geus parinuh. Tuluy disaruhun. Baralik bari barungah sabab jukut meunang, muncang ogé meunang.
Datang ka lembur muncang téh diparesékan.
Tuluy diparoé dina luhur kandang domba sina garing ambéh tambleg mun dipaké timpugan.
Geus rada garing tuluy dikosokan, sina leucir, lésang. Bari ngadagoan rada beurang, barudak téh arindit deui ngarit rurusuhan pisan da hayang téréh beubeunangan, hayang geura timpugan.
Méméh lohor geus baralik deui. Sarta sanggeus dalahar, Ujé jeung Usa nyarakuan muncang meunang moé téa rék diadukeun. Jig ka buruan anu rata tur lénang.
"Mana kojo nu manéh? Sok réndéngkeun jeung nu uing!" cék Ujé bari nyekel kokojona nu gendul.
"Ieu!" témbal Usa, bari ngaréndéngkeun kokojona ka nu Ujé.
"Gedé uing lah, uing nu meunang, nu kudu nimpug ti heula!" cék Ujé rada seuri.
"Jadi lah," cék Usa bari nunda kojona dina taneuh nu rata téa.
Belétak kojo nu Usa ditimpug (ditinggang) ku kojo nu Ujé sataker tanaga. Cleng kojo Ujé rada ngacleng deui ka gigir, rada nyolédat, kurang tambleg.
"Giliran uing deui ayeuna lah!" cék Ujé gedé haté. "Karuat nya kojo téh, sakitu nimpug sataker tanaga can aya nu rengat-rengat acan, boro-boro ka remuk. Ayeuna geura lah nu manéh bakal bencar. Naon tumpanganana? Duit nya lima pérak séwang?" Ujé bangun ujub pisan.
"Ah entong diajar tumpangan ku duit sagala, budak kénéh urang mah. Apan can bisa ngarah. Jeung bisi tuman nepi ka gedé. Ku muncang deui baé nu babari. Tong sieun teu dibayar ku uing ogé, yeuh muncangna mérékis kénéh dina saku!" témbal Usa rada atar.
"Kitu hadé lah, seug awaskeun yeuh!" Belétak nimpug deui kojo nu Usa. Anéh kojo nu nimpug nu peupeus téh. Racleng jadi tilu.
"Walah jadi nu déwék euy nu bencar!" cék Ujé rada beureum beungeut.
"Matak ge ulah waka ujub. Sok bayar ka dieu! Kojona ganti deui, urang mimitian deui adukeun!" cék Usa bari ngagelenyu, atoh.
Kitu jeung kitu baé, bagilir silih timpug. Anteng pisan, nepi ka carapéeunana, da puguh teu kaganggu ku pagawéan séjén, ngaritna geus cumpon dua iangan téa. Eureun-eureun sotéh bubuhan geus capé sarta Usa kaburu béak muncangna pareupeus jeung dipaké mayaran ka Ujé.
"Keun baé ayeuna éléh, sugan isuk meunang. Hujan gé sok aya raatna. Nu mujur ogé sok aya naasna........" cék Usa bari rada mentegeg, sabab dipo- yokan baé ku Ujé anu bungangang loba muncangna. Keur maén isukan teu kudu hésé capé deui kukurusukan rebun-rebun.
Léos baé ka carai marandi. Isukna di lembur éta jadi ramé ku nu tarimpugan kabawakeun ku Ujé jeung Usa.


text:
Ku: Ambu Heny Gustini
Assalamualaikum Wr. Wb
Ibu-ibu, Bapa-bapa, miwah hadirin ani di pihormat, langkung tipayun sim kuring nyanggakeun syukur alhamdulillah sarehna dina wanci anu mustari bari kenging ginuluran ti gusti numaha suci dugi ka urang sami-sami tiasa ruing mungpulung patepung lawung di bumina………………… anu maksadna bade ngaluuhan acara ngalamar.
Peryogi ka uninga, wirehna kulawarga bapa………….parantos ngedalkeun jangji bade sumping. Supados henteu nyangkolong kana waktos, pang wilujeng ti sohibul bait bade ka sanggakeun ka bapa………………………
Sabada nyanggakeun puji syukur ka gusti nu murbeng alam , anu parantos ngalimpahkeun karunia ka urang sadaya dina raraga ngalaksanakeun pamaksadan kulawargi bapa…………………….sareng bapa…………..kalayan tuhur pagununan ka para bapa miwah ibu katut kanca mitra sepuh anom murang kalih anu nembe sumping ti…………………. Parantos nyeri beuheung sosonggeteun bari teu weleh risi ku bisi rempan ku beja boh bilih aya halangan harungan dina tengah perjalanan. Ayeuna Alhamdulillah anu di antos parantos jonghok, raraosan plungplong, raraosan lenglang titinggalan bungangang taya karingrang, bingah amar wata suta sok sanaos menggah lelembutanmah maras miris, kapirig leutik tina kautamian. Kumargi eta disuhunkeun agung cukup lumurjembar pangampura tina samudaya kaayaan nu mung sakieu buktosna. Salajengna dibujeng enggalna bae, panuhun kuma wantun ngalulungsur salira bapa mugiya kersa ngadugikeun kandungan kalbu kereteging ati, medar ngadadar nu aya dina manah. Tangtosna ieu teh supados reugreug, ulah sapertos paripaos cau ambon dikorangan, sihoreng ambon sorangan. Atuh didieu nu geulis parantos elekesekeng teu genah nyandang teu genah nyanding, boh bilih panutan anu di anti-anti ngolembar ka irut isteri ti pengkolan. Sakitu panginten ti sim kuring mugi nawakup, teu rengat panggalih.
PROTOKOL
Salajengna sumangga ti pihak tamu kanggo gadugikeun pamaksadan dihaturanan kapayun bapa………………………
Assalamualaikum Wr.Wb
Hatur sewu nuhun laksaketi kabingahan kana panampian anu kalintang utami kalayan disarengan ku kawening galih ti lahir dugi ka batin. Salajengna supados henteu ngahamburkeun waktos, dibujeng enggalna bae, numawi jauh dijugjug anggang diteang, maksad nyukeruk ka puhu mapai ka sungapan sarehna aya harewos bojong ti pun anak……………mopoyankeun wireh anjeunna parantos nyengceum ka tineung, patali jangji pasini sareng urang ……………., pasang subaya ka neng…………….
Inggis batan maut hinis, boh bilih walanda hidueng soldadu, cau ambon di korangan, sim kuring ngawantun-wantun maneh tetelepek nahayaktos batu turun keusik naek, hoyong sidik nguping ti jinisna, kumargi aya paripaos, gunung luhur beunang diukur, laut jero beunang dijugjugan, mungguh hate jelema mah najan deet teu ka kobet. Kalihan ti eta sangkan taya genah panasaran malar ngahenang ngahening tiis ceuli herang panon, sakantenan hoyong eces dibeunjeur beaskeun naha neng…..teh teu acan ngaitkeun pikeun patali jangji sareng nu tisisi tigigir.
Dipungkas sakieu heula mugi katampi ku wening galih, simkuring ngantos waleran. Wassalam.
PROTOKOL
Salajengna ngalulungsur deui ka bapa……………. Supados nganggakeun pangwaler.
Alhamdulilah, puji syukur kasanggakeun ka gusti anu maha suci nu parantos ngalimpahkeun karunia nu teu aya wates wangena. Bapa miwah ibu …………………….., sim kuring raos ka gunturan madu karagragan menyan putih nguping pangersa tuang putra ………………….., kalayan dijejeran ku doa ibu ramana bari di wuwuh ku pangjurung para sesepuh, aya manah hoyong mileuleuheungkeun pun anak ………………………sanes saukur sapuk sareng lelembutan, ieumah aya onjoyna asa di tonjok congcot bingah amarwata suta. Pamundut anu nembe kapihatur sapuk pisan sareng lelembutan, kitu pisan kedahna, asak sasar, rintih taliti sing dugi ka ainal yakin, kumargi eta sim kuring bade tumaros ka jinisna langsung. “neng…..ngawakilan tuang ibu sareng rama, ngadugikeun patarosan den……, mugi diwaler satarabasna ulah aya nu didinding kelir. Naha leres neng….., parantos jangji pasini sareng salira den…………, kalayan kereteg ati pribadi atanapi aya nu maksa mirusa, sumangga diwaler.
Neng………”(kahoyong nyalira)”.
Bapa miwah ibu……………….. sakumaha anu parantos kadangu ku jinisna pituin, gening leres-leres batu turun keusik naek, teu aya anu maksa mirusa, kumargi kitu kalayan ngedalkeun Bismillahirrahmanirahim, pang lamar tuang putra den……, ka pun anak neng …………….., ditampi ku asta kalih kasuhun kalingga murda, disarengan paneda kanu maha kawasa mugia pamaksada ieu barudak sing tiasa enggal kauntun tipung katambang beas, rupina cekap sakitu nu kapihatur. Wassalam.
PROTOKOL
Alhamdulillah, panglamar den…………, kalayan resmi parantos ditampi, supados langkung afdol, rupina teu aya lepatna mung urang ngindung ka waktu, ngabapa ka jaman, kukituna ieu pasini baris dipatri ku ali sangkan ulah incah balilahan.
Bapa…………………
Sakumaha anu kapihatur ku protocol nembe, ieu acara bade di euyeub ku tukeur cincin kanggo tawis yen nu geulis tos aya nu nyangking, nurutkeun galur kapungkur beubeureuh sok dicangreud pageuh nganggo seureuh, tapi alam kiwari, ilaharna dicirian ku ali. Mangga ibu……………….sareng ibu…………, dihaturan ka payun. Ibu………….. ngalebetkeun lelepan ka neng………., atuh ibu………………ngalebetan ka den………….., mangga dikawitan ku maos bismillahirrahmanirrahim kalayan jenengan gusti nu sifat rahman rohim, mugi-mugi ieu ali janten cirri pamatri ati, pamageuh kadeudeuh, panyangcang sukma ti dunya tug dugi ka akherat.
PROTOKOL
Alhamdulillah rengse acara tukeur cincin, urang pungkas ku du’a anu bade dipimpin ku pangersa bapa……….(jieun ku hidep susunan du’ana)
PROTOKOL
Hatur nuhun ka bapa………..anu parantos mingpin du’a, mugia Allah SWT ngabulkeun paneda urang sadayana. Ayeuna ibu………..bade nyanggakeun kagegelan ti den………….kanggo neng ………………., mugi ditampi ku ibu…………, sumangga dihaturanan kapayun. (ibu……. Nyanggakeun baki anu ditutup ku lawon hejo ditampi ku ibu…….).
PROTOKOL
Alhamdulillah acara parantos rengse, kalayan lungsur langsar, sumangga ka sadayana dihaturan nyanggakeun pangwilujengna bari sakantenan diteraskeun tuang sapulukaneun lumayan sabrang salayan.
Sakitu anu kapihatur , boh bilih bobo sapanon carang sapakan mugia jembar pangampurana.
Wassalam…


text:
Carita pondok lucu sunda
Aya saurang guru anyar pangawakana rada bahenol, sebut weh ngaranna bu cucum. Manehana karak pertama kali ngajar barudak sakola SD. Saencana manehna ngajar budak TK di desa sabelah, tapi di pecat ku lantaran lamun nga-gambar tara bener. Oh nya, manehna oge dagang cilok karet sagala pikeun gawe sampingan di imahna.
Nah, dina hiji dinten di papan tulis bu guru coba nyieun gambar buah apel, bari ngabalikeun awakna anu numayan rada bahenol eta, teras bu guru cucum nanyakeun ka barudak: "Cing sebutkeun gambar naon ari iye teh bararudak?"
Barudak cararicing sakedeng merhatikeun hela gambarna anu rada acak-acakan. Tos eta, sarentak barudak ngajawab "Gambar bo-ol meren bu..!" Ngadenge jawaban ti barudak anu rada polos, teras wae bu guru ngarasa sedih, ngarasa dipoyokan, ceurik kawas ngarasa di ejek.
Bari ceurik bu guru lumpat nuju ruangan kapala sakola ngalaporkeun kalakuan murid-muridna. Ningali bu guru anu bari ceurik, tangtu wae kapala sakola langsung indit nyamperkeun ka kelas, teu poho manehna bari nyandak panggebug.
Bari emosi sabari nakolkeun panggebug ka meja, kapala sakola nyararekan sakabeh murid-murid anu aya diruang kelas eta. "Maneh wani-wanina ngejek bu guru! Naon anu maneh lakukeun teh, ngomong teu sopan! Ngejek-ngejek guru..!"
Pa kapala sakola bari molotot ningalikeun bararudak, teras ngaliek ka arah papan tulis, manehna makin rewas deui pas ningali aya gambar dina papan tulis:
"Aduh-aduh.. Ari maraneh teng-teingan pisan dak, mani wani pisan ngagambar bo-ol sagala dina papan tulis, KETERLALUAN..!!!" Prak..! bari nakol panggebug deui ka bangku. (END)
Baca oge:
Carita pondok (Carpon) bahasa sunda lucu!
Kumpulan Humor Bahasa Sunda Lucu!


text:
Fungsi périodik
Dina matematika, fungsi périodik nyaéta hiji fungsi nu malikan nileyna dina interval atawa periode nu teratur. Conto nu pangpentingna nyaeta fungsi trigonométri, nu malikan sanggeus interval panjang 2π. Fungsi periodik dipake dina sains keur nerangkeun osilasi, gelombang, jeung fenomena liana nu mintonkeun periodisitas. Fungsi sejena nu henteu periodik disebut aperiodik atawa -non-periodik.
Definisi[édit | édit sumber]
Fungsi f disebut 'periodik lamun
Tempo oge[édit | édit sumber]
- Periodic sequence
- Almost periodic function
- Amplitudo
- Definite pitch
- Doubly periodic function
- Frekuensi
- Osilasi
- Quasiperiodic function
- Wavelength
- Periodic summation


text:
Teu dileuleungit, keur can ruksak mah manehna - enya tipi tea - kungsi jadi primadonna pangeusi imah. Sarerea sok parebut hayang ngalalajoan manehna. Komo keur anyar keneh mah. Teu sirikna dipeleter sapopoe sapeupeuting, dilalajoan ku jelema nu beda-beda. Pilem, sinetron, kuis, acara musik, ceramah, bobodoran, bewara (berita) jeung sajabana, gumantung kana karesep jelema nu ngalalajoanana.
Acara-acara musik, pilem-pilem barat, biasana hancengan kuring jeung pun alo nu lalaki. Bewara, eta mah sarerea sok lalajo. Sinetron, ieu maha kasedep pun lanceuk nu kadua, awewe. Ari kana kuis jeung bobodoran mah ampir kabeh pangeusi imah resep. Ceramah biasana jatah pun biang, unggal subuh tara kalangkung.
Samemehna kungsi boga tipi hideung bodas (B/W), jaman pun bapa jumeneng keneh. Pun bapa mah karesepna tilu rupi: berita, maen bal jeung badminton. Nu tilu ieu mah pun bapa pasti nongton. Harita stasiun tipi kakara aya hiji-hijina, TVRI. Basa ganti kunu Philips tea, pun bapa tos ngantunkeun.
Kira-kira dua taun ka tukang, pun lanceuk nu lalaki ujug-ujug ngirim tipi anyar, leuwih gede tinu ti heula. Basana teh ngakayakeun pun biang anu tos sepuh. Karunya cenah, taun-taun nongton tipi sagede ceuhil. Nya ti harita tipi nu leutik hijrah ka kamar kuring. Tumaninah, bisa lalajo sakahayang, teu parebut jeung batur. Najan kitu, angger we kuring ge mindeng lalajo di ruang tengah, ngariung jeung batur. Komo palebah acara bobodoran mah, mending keneh lalajo babarengan, ngarah bisa seuri ngeunah. Lalajo sorangan mah 'garing'!
Ngan ma'lum barabg geus kolot, tipi nu di kamar kuring mimiti sok ngadat. Kadang-kadang hurung, kadang-kadang henteu. Tungtungna nepi ka pareumna pisan, teu bisa disetel. Tungtungna ngajugrug we aya kana dua taunna. Kungsi rek dibenerkeun, nitah tukang serpis ka imah. Ditalatahkeun sababaraha kali teu datang bae. Keuheul tah, padahal da rek dibayar ieuh atuh. Geus lila ti harita kungsi datang, nanyakeun. Euweuh geus dipiceun, cekeng teh. Padahal mah aya, ngan kuringna kaburu keuheul.
Teu ngahaja, sababaraha poe ka tukang kuring ngobrol jeung nu sok babantu di imah. Aya tukang serpis tipi anyar cenah, baheulana sok usaha di kota. Teu olo-olo nu ieu mah, tadi datang ka imah, nyokot tipi buhun benerkeuneun. Tibatan meuli nu anyar, mending ngahadean si buhun, sugan aya keneh hadeaneunana.
Ayeuna kuring keur nungguan. Hayang lalajo deui si buhun di kamar sorangan.
Manawi kalandep, mangga tingali seratan sanesna:


text:
Lies Tjandra Kancana Sudarma
" KURING "
Kadenge mobilna ngagerung diasupkeun ka garasi mobil, Kuring nu titatadi gogoleran dina sofa ,nyaho manehna datang teh turun tina sofa pek nangtung deukeut panto maksud mapagkeun. Bray panto muka, kuring dirawu, diusapan, digalentoran siga nu sono jeung geugeut pisan.Kuring cicing we ngahephep ngararasakeun manehna ngusapan tonggong jeung mangku kuring teh. karasa kanyaahna ka kuring teh luar biasa pisan. Ka ruang makan oge kuring teh dipangku.Aya ku matak betah dina rangkulanana teh.Emh moal aya nu nyaah siga manehna ka kuring....
" Pussy tos emam? Ieu Teteh meser pindang keur Pussy"
Kuring diturunkeun basa manehna ngadukkeu sangu jeung Pindang Deles keur kuring...Bari nungguan kuring gigilisiran din sukuna


text:
“Gerentes haté dina runtuyan basa muga jadi pépéling tilam kaéling.”
Kuring jeung Anjeun
(Kresna manunggal Samiaji)
saha ari kuring,
saha ari anjeun,
kuring jeung anjeun teh saha?
neangan saha kuring,
neangan saha anjeun,
kuring jeung anjeun teh neangan saha?
di mana kuring,
di mana anjeun,
kuring jeung anjeun teh di mana?
rek ka mana kuring,
rek ka mana anjeun,
kuring jeung anjeun teh rek ka mana?
naha kuring teh anjeun?
atawa anjeun teh kuring?
Beh na mah…
geuning kuring jeung anjeun teh sarupa, sajiwa, saraga
tunggal mahluk Nu Murbeng Alam,
ukur darma wawayangan,
usik malik anging kersa manten-Na,
sumerah sadrah anging ka Gusti na,
waluya mun panjeg dina papagon karahayuan,
karahayuan nu manunggal
manunggal Kresna lan Samiaji
(atep js, des 2010)
KAWIH KARAHAYUAN
taraktak cempala narajang,
peti kai ngarénjag nyampakkeun puruklukna wirahma,
pataréma jeung ngaracakna kecrék,
nangtukeun mustarina wanci,
handaruan meupeuskeun jemplingna peuting,
kolébatna gugunungan masieup beja saamparing jagat,
dipirig gending silokananta mépéndé kawih karahayuan.
murwa suci medal munajat Hyang Murbéng Alam,
mangka éling manusa sakabéh yen usik malikna raga anging kersa nu Maha Kawasa,
geter sukma muga tumarima kana kadar nu maha welas tur maha asih,
ka saha nya kudu muja?
ka saha jeung ka mana nya minangsaraya?
sok inggis nyorang cilaka na mangsa jaga,
nun Gusti pangéran abdi,
neda pangaping, pangjaring, tur pangriksa Gusti.
talajak manusa di jagat raya nu muka carita,
séahna rupa-rupa kajadian mapak legana jagat,
sipating mahluk teu ajeg dina hiji martabat,
pon kitu deui manusa…
kumelendang di jagat raya pramudita teu wéleh ngumbar obah jeung gingsir,
salilana katumpakkan sirik,pidik, jail, kaniaya, irén, pinastrén, dudupak, rurumpak, nyaci, maki, ngupat, geuleuhan, dengkian, teu payaan, jeung sajabana.
mana atuh kawih karahayuan?
neumbrag jungkiringna murka Dasamuka nu teu weléh ngulayab,
kiwari….. manusa karaksuk napsu amarah,
leungit wargi, ilang baraya, tumpur dulur,
kapanasaran Dasamuka alatan kahimpit dua gunung batu,
singhoréng siloka keur manusa,
nu teuas haté lir teuasna dua gunung batu bakal nyiksa diri jeung raga,
kawih rahayuan moal eureun,
bareng jeung kolébatna gugunungan mawa béja kabagjaan,
keur manusa nu teuneung ludeung ngalawan angkara murka,
waruga Dasamuka méh perlaya sanajan bedas teu daya ngalawan karahayuan,
tuh nu jadi cirina Prabu Dharmakusumah,
siloka raga nu wijaksana keur manusa …
dépé- dépé handap asor, alus budi hadé basa, ngajen ka batur hadé ka sasama, teu adigung gedé hulu, rasa aing uyah kidul, salawasna deudeuhan, nyaahan, welasan, asihan, béréhan, resep nulung kanu butuh, resep nalang kanu susah, ngajait kanu titeuleum, ngahudangkeun kanu labuh, nyaangan kanu poékkeun,
sanajan pangkat raja kalungguhan ratu,
prabu Dharmakusumah éstu siloka karahayuan,
sapadaharita Dasamuka ragrag nyorang perlaya,
surak ambal-ambalan saamparing jagat,
dipirig gending jiro pamungkas,
ramyang-ramyang mépéndé kawih karahayuan,
KARAHAYUAN.
(atep js, Oktober 2010)
PANGBIBITA MANUSA
Tingcaringeus, tingséréngéh, tingkecewis,
kalacat muntang kana bulu mata,
sakapeung napak kana kongkolak handap bangun nu suka,
reureundeukkan ngagulayun muntang kana bulu mata nu séjén,
teu lila…….
ilang nyulusup ka jero raga,
Sawaréhna luncat ka sagigirna anyaclang ngawasa sakabéh sora,
ngabeledag handaruan meupeuskeun wirahma,
nguwak-ngawik ngacak waditra paningtrim,
haleuangna sora pabarencay teu napak wanci,
teu lila…….
ilang maksa nyorang jeroning raga,
Aya oge nu nyelap na lawang pangrasa arum,
ngélékéték kulibengna seuseungit ambeu,
narajang sukma jeung sagara kahayang,
tingkarayap maksa sabudeurna lawang,
teu lila…….
ilang ngalebur aruming raga,
Kiwari…
jeroning raga harénghéng teu puguh béja,
pangrasa, paningal, pangreungeu jeung pangambung jempé teu majar kumaha,
lalakon bagja meh katiban cilaka,
jumeritna raga ngancurkeun rohangan waruga,
sastra kamulyaan rocét sabada kasorang murkana rasa,
tunggaling manusa nyangsaya kurumuy kaliput dosa,
deudeuh teuing….. manusa,
teu wéléh nyiksa raga, nyapa jiwa, lali ka diri,
cenah manusa mulya….?
geuning malah kabita ku hejona paningal, amisna rasa, seungitna pangambeu jeung genahna sora,
beu… nyorang cilaka geuning?
bagja kasilih ku pangbibita.
(atep js, Oktober 2010)


text:
Modulasi kode pulsa
Modulasi kode pulsa (Basa Inggris: Pulse-code modulation Basa Walanda: Pulscodemodulatie (PCM)) nyaéta pawujudan (répréséntasi) digital ti sinyal analog di mana conto amplitudo sinyal analog kasebut dicokot (disampling) sacara réguler dina interval waktu nu saragem, tuluy dikuantisasi kana sakumpulan simbul dina wangun kode numerik (biasana binér).
Prosés dasar[édit | édit sumber]
Prosés dasar PCM nyaéta nyokot conto sinyal (basa Inggris: sampling), kuantisasi (basa Inggris: quantizing), jeung méré kode (basa Inggris: encoding)
Sampling nyaéta prosés di mana sinyal waktu kontinyu dicokot conto-contona ku cara ngukur amplitudona dina waktu-waktu sakedapan nu diskrit. Sedengkeun kuantisasi nyaéta ngalambangkeun harga-harga conto amplitudo nu dicokot jadi sakumpulan undakan (level). Ari encoding nyaéta méré tiap level kuantisasi kana hiji kode.
Samentara sampling ngarobah hiji sinyal waktu kontinyu jadi sinyal waktu diskrit, kuantisasi mah ngarobah hiji conto amplitudo kontinyu jadi conto amplitudo diskrit. Jadi, palaksanaan (operasi) sampling jeung kuantisasi ngarobah hiji sinyal analog jadi hiji sinyal digital.
Operasi kuantisasi jeung encoding biasana dilaksanakeun dina sirkuit anu sarua nu disebut analogue-to-digital converter (ADC).
Pamakéan kuantisasi jeung encoding babarengan dina PCM ieu ngabedakeun téknik PCM ti téknik modulasi pulsa analog.
Sinyal analog dikonvérsi kana sinyal digital dina sahiji laju sampling nu tangtu. Leuwih gancang laju sampling, mangka sinyal hasil sampling beuki deukeut kana sinyal aslina atawa disebut leuwih fidelitas.
Lamun sinyal disampling kana 16 tingkatan mangka kuantisasina disebut kuantisasi 4-bit lantaran tiap tingkatna dikodekeun kana 4 dijit gabungan 0 jeung 1, nyaéta:
-
- 0 (0000)
- 1 (0001)
- 2 (0010)
- 3 (0011)
- 4 (0100)
- 5 (0101)
- 6 (0110)
- 7 (0111)
- 8 (1000)
- 9 (1001)
- 10 (1010)
- 11 (1011)
- 12 (1100)
- 13 (1101)
- 14 (1110)
- 15 (1111)
Prosés sampling jeung kuantisasi dilakukeun ku alat anu katelah analog-to-digital converter (ADC). Kaluaran tina ADC geus mangrupa sinyal digital. Supaya sinyal analog anu geus dirobah kana wangunan digital bisa kabaca atawa kaharti ku si panarima mangka sinyal digital dimaksud kudu dikonversi balik jadi sinyal analog. Alat anu ngarobah sinyal digital jadi sinyal analog disebut digital-to-analog converter (DAC). Sanajan kitu, samemeh dirobah kana sinyal analog, sinyal digital kasebut bisa dirobah atawa dikokolakeun dina sahiji prosés anu disabut pamrosésan sinyal digital atawa digital signal processing di mana éta sinyal bisa disaring tina gangguan.
Tempo ogé[édit | édit sumber]
Rujukan[édit | édit sumber]
- Hsu, Hwei P., Schaum's Outline of Théory and Problems of Analog and Digital Communications, McGraw Hill, 1993


text:
Manuk
Manuk nyaéta sato vertebrata tina kelas aves. Cirina boga suku dua, getih haneut, ovipar nu dicirikeun utamana ku ayana bulu, jangjang, pamatuk, sarta tulang nu ronggaan.
Ukuran awak manuk rupa-rupa pisan, ti kolibri nu lembut nepi ka Ostrih jeung Emu nu badag. Tina jihat taksonomi, manuk téh ngawengku 8.800–10.200 spésiés nu hirup kénéh (sarta 120–130 spésiés nu geus punah sapanjang sajarah manusa), sahingga manuk téh vertebrata sato darat nu paling loba rupana. Gumantung kana spésiésna, kadaharan manuk gé loba rupana, kayaning sari kembang (néktar), tutuwuhan, sisikian, serangga, rodénsia, lauk, réptil, atawa manuk séjén. Najan lolobana liar beurang, tapi aya ogé manuk nu liar peuting, di antarana bueuk jeung alap-alap.
Mirip jeung sababaraha spésiés lauk, loba golongan manuk anu hirupna téh sok ngumbara jauh pisan pikeun ngudag habitat/hawa anu luyu jeung kahirupanana. Aya ogé nu sapanjang hirupna cicing di wewengkon laut, nepi ka bisa saré bari hiber.
Ciri umum manuk di antarana sungut nu teu huntuan, endog nu cangkangna teuas, laju métabolismena gancang, jantung 4 rohangan, sarta rorongkong anu hampang tapi kuat. Ciri umum anu séjénna nyaéta kabisa hiber, tapi aya ogé sababaraha spésiés anu teu bisa hiber, di antarana hayam, meri, pinguin, ostrih, kiwi, jeung Dodo nu geus punah.
Daptar eusi
Taksonomi[édit | édit sumber]
Bangsa manuk digolongkeun dina kelas Aves. Spésiés manuk purba anu dipikanyaho nyaéta Archaeopteryx lithographica, nu asalna ti periode Jurasik Ahir. Numutkeun kasapukan (konsénsus), Aves jeung golongan dulurna, ordo Crocodilia, ngahiji dina golongan Archosauria. Filogeni modéren merenahkeun manuk dina Theropoda, ngahiji jeung dinosaurus.
Manuk modéren dibagi kana dua superordo, Paleognathae (lolobana manuk nu teu bisa hiber, samodél ostrih) jeung Neognathae.
Ordo manuk[édit | édit sumber]
Di handap ieu béréndélan ordo taksonomis kelas Aves.
- Struthioniformes: Ostrih, emu, kiwi, jsb.
- Tinamiformes: tinamou
- Anseriformes
- Galliformes
- Gaviiformes
- Podicipediformes
- Procellariiformes: albatros jsb.
- Sphenisciformes: penguin
- Pelecaniformes: pelikan
- Ciconiiformes
- Phoenicopteriformes: flamingo
- Accipitriformes: heulang
- Falconiformes: falkon
- Turniciformes
- Gruiformes
- Charadriiformes
- Pteroclidiformes
- Columbiformes: japati
- Psittaciformes: béo
- Cuculiformes
- Strigiformes: bueuk
- Caprimulgiformes
- Apodiformes
- Trochiliformes: kolibri
- Coraciiformes
- Piciformes: cangkurileung jsb
- Trogoniformes
- Coliiformes
- Passeriformes
Ordo manuk nu geus punah[édit | édit sumber]
Dina periode Mésoziokum, loba golongan manuk anu punah teu ninggalkeun turunan modéren, di antarana Ordo Archaeopterygiformes, Confuciusornithiformes, manuk laut huntuan samodél Hesperornithiformes jeung Ichthyornithes, sarta sababaraha subkelas Enantiornithes.
Pikeun béréndélan golongan manuk anu geus punah, mangga aos manuk fosil.
Évolusi[édit | édit sumber]
Aya sababaraha bukti nu nunjukkeun yén manuk téh asalna tina dinosaurus theropoda, hususna manuk anggota Maniraptora nu ngawengku dromaeosaurus jeung Oviraptoridae[1]. Ku kapanggihna fosil theropoda lain nu raket patalina jeung manuk, béda anu jelas antara manuk jeung lain manuk téh jadi kabur. Papanggihan di kalér Cina (propinsi Liaoning) nunjukkeun lobana dinosaurus theropoda leutik nu buluan.
Anatomi manuk[édit | édit sumber]
Dedegan manuk téh némbongkeun pola adaptasi anu teu galib (utamana pikeun hiber), sahingga manuk diasupkeun kana kelas nu husus dina filum vertebrata.
Nyayang[édit | édit sumber]
Endog[édit | édit sumber]
Béda ti endog réptil, endog manuk mah teuas, sabab loba ngandung kalsium karbonat. Kelir jeung ukuranana rupa-rupa, gumantung spésiésna (luyu jeung ukuran manukna). Mun asupan kalsium kurang, komponén kalsium karbonat pikeun neuaskeun endog téh diganti ku protoporfirin nu nimbulkeun warna coklat/beureum. Kelir endog téh dipangaruhan ku paktor genetik, sigana mah ti indungna wungkul, sahingga sigana mah gén pigméntasi endog ieu aya dina kromosom W (manuk bikang WZ, sedengkeun jalu ZZ).
Endog téh diteundeunna dina sayang, nu bahanna bisa mangrupa naon waé, kayaning jujukutan/régang leutik nu geus garing, taneuh, jsb. nu bentukna (dibentuk) kewung pikeun nyileungleum.
Baca ogé[édit | édit sumber]
- Archaeopteryx
- Observatorium manuk
- Migrasi manuk
- Sora manuk
- Rorongkong manuk
- Carinatae
- Status konservasi
- Biologi endog
- Manuk nu geus punah
- Daptar manuk régional
- Longisquama
- Oologi
- Ornitologi
- Manuk prasajarah
Rujukan[édit | édit sumber]
- Bird, Wikipédia édisi basa Inggris (10 Agustus 2006)
- ↑ "Early Adaptive Radiation of Birds: Evidence from Fossils from Northeastern China -- Hou et al. 274 (5290): 1164 -- Science". Diakses pada 21 Juli 2006.
Tumbu kaluar[édit | édit sumber]
- Avibase - Basisdata Manuk Dunya
- Bird Hybrids Database - Sungsi dumasar ngaran manuk, migunakeun klasifikasi Sibley
- International Ornithological Committee
- Birdlife International - Disanggakeun kanggo konservasi manuk sadunya; mibanda data ngeunaan kira 250.000 spésiés manuk nu kaancam punah
- Protect Backyard Birds and Wildlife
- Help Migratory Birds Reach Their Destinations
- Birdingonthe.net
- Worldtwitch - Iber ngeunaan manuk ahéng sadunya
- The Internet Bird Collection - Pabukon vidéo gratis ngeunaan manuk


text:
Tuesday, 19 April 2011
Sunda_Dongeng
Tuesday, April 19, 2011 Sunda No comments
1. Dongéng
Dongéng téh nya éta carita anu parondok, bohong, loba unsure pamohalanana (rékayasa) upamana dina jalan caritana, palakuna atawa waktu kajadianana. Nurutkeun susunan basana, dongéng kaasup kana wangun lancaran (prosa). Nyebarna, baheula mah ku cara tatalépa atawa lisan. Ayeuna mah geus sagala maju, dongéng téh lian ti bisa dibandungan, didéngékeun, ogé bisa dibaca, ku sabab geus réa nu dibukukeun atawa dimuat di majalah/Koran.
Mun dipasing-pasing, dongéng téh dijieun sababaraha golongan, di antarana baé:
a. Dongéng anu nyaritakeun kahirupan jalma di masarakatna jeung sajarahna.
Upamana dongéng pararaja, paraputri, paranabi, parawali, tukang tani, tukang dagang, jsb.
Contona: dongéng “Prabu Siliwangi”, “Kéan Santang”, “Séh Abdul Muhyi”, “Si Kabayan”.
b. Dongéng anu nyaritakeun kahirupan sasatoan (fabel), saperti; kuya, monyét, peucang, tutut, maung, séro, munding, manuk, jsb.
Contona: “Kuya jeung Monyét”, “Peucang Keuna Leugeut”, “Kidang jeung Ajag”, jsb.
c. Dongéng anu nyaritakeun asal-usul kajadian tempat, barang, sasatoan, jeung tutuwuhan. Dongéng anu kitu disebutna dongéng sasakala.
Contona: “Sasakala Gunung Tangkubanparahu”, “Mula Nagara Baduy”, “Sasakala Maung
Sancang”, jsb.
d. Dongéng anu nyaritakeun mahluk ciciptaan, bangsaning jurig jeung siluman. Dongéng kieu téh sok aya anu dijieun minangka katerangan kana rupa-rupa kajadian.
Contona: “Kuntilanak”, “Munjung”, jeung dongéng ngeunaan tempat anu saranget.
Subscribe to: Post Comments (Atom)


text:
Ceuk kamus Sunda-Melayu R Satjadibrata anu terbit jaman Jepang taun 2604
(ieu mah sigana taun Jepang, mun kana masehi mah meureun antara taun
1944-45,..cik aya nu uninga teu kumaha konversina), hartina heureuy nyaeta
Lamun diilikan dina KUBS mah heureuy teh hartina banyol, kalakuan
pangangguran pikeun karesepan sorangan atawa ngarah gumbira anu nenjo nu
ngadenge, ngaheureuyan hartina ngaganggu bari jeung teu niat goreng,
ngaheureuykeun hartina ngulinkeun atawa ngabobodo, lamun diilikan deui dina
kamus basa Sunda meunang Budi R Tamsyah aya harti lain keur kecap
ngaheureuyan nyaeta ngawerejit.
Hartina Kabayan ceuk KUBS mah 1.tukang ngajaga paseban, 2. tukang ngaladenan
dina hahajatan aya deui ceuk Ensiklopedi Sunda mah pembantu patih atawa
Patinggi dina mangsa karajaan nepi ka mangsa kabupatian dina pamarentahan
tradisional nepi ka ahir abad 19 tugasna nyaeta nepikeun paparentah raja
atawa bupati ka rahayat, jadi kabayan didieu mah jabatan beda jeung tokoh Si
Sigana anu ditanyakeun ku Kang Tatang Es mah heureuy dina harti banyol,
lulucon, sedengkeun lulucon atawa banyol aya deui istilah anu mindeng
kareungeu atawa kabaca diantarana “keom sakedap” (ieu ciri Kang SR), landong
baeud ( ieu aya bukuna anu judulna Landong Baeud asana terbit dina taun
1950an), Mangle nyebatna “barakatak”, atuh Kusnet mah mideng make istilah 4S
Ceuk sakaol heureuy keur Urang Sunda geus ngabaju, dimana US ngumpul pasti
aya sempal guyon, babarakatakan saleuseurian, nepi ka aya anggapan US mah
teu bisa diajak daria, aya bae heureuyna.
R Purbacaraka boga pamanggih, banyol, lulucon (humor) anu panghadena, anu
luhur ajena nyaeta banyol anu sanggeus urang bisa diajak seuri satuluyna
dititah mikir mikiran eusi tina eta lulucon anu tungtungna urang bisa “ngaji
diri” bisa ngaragap maneh, nganyahokeun kaayaan diri sorangan.
Dina carita sapopoe Urang Sunda, tukang banyol, tukang heureuy euweuh deui
iwal ti Si Kabayan, aya sarjana Walanda nu kungsi nyieun disertasina dina
taun 1929 nyaeta Dr Coster Wijsman nyebutkeun euweuh deui nu pangbeungharna
disakuliah nusantara ku carita lucu iwal ti di Tatar Sunda anu nyanda kana
Carita Si kabayan kungsi dijieun buku ku CM Pleyte anu judulna Pariboga dina
taun 1912, Bale Pustaka kungsi nerbitkeun Si Kabayan dina taun 1932,
kabehdieunakeun loba buku anu terbit nu eusina dongeng-dongeng si Kabayan
diantarana Min Resmana (Si Kabayan Tapa), Moh Ambri ( Si Kabayan Jadi Dukun,
ceuk Ajip Rosidi ieu buku teh saduran tina buku pangarang Perancis Moliere
anu judulna La Medicine Malgre Lui).
Salian ti Si Kabayan aya deui tokoh sejen nyaeta Mama Lengser ( sok aya nu
nyebut Mamang Lengser, Ua Lengser) dina carita pantun jeung si Cepot dina
Hartina Lengser ceuk kamus Satjadibrata nyeta jelema kapercayaan raja jaman
baheula, aya deui anu nyebutkeun hartina teh turun, lungsur.
Dina carita pantun tingkah paripolah Mama Lengser mindeng ngondang
pikaseurieun, boh ucapna boh ringkak paripolahna, malah ku anu
ngadarengekeun carita pantun mah bijilna Mama Lengser teh sok didaragoan
alatan loba lucuna, kitu deui si Cepot dina carita wayang golek, malah lamun
urang lalajo wayang nu dalangna Asep Sunandar Sunarya, porsi bijilna si
Cepot teh siga anu dijadikeun kojo boh heureuyna anu ngageuhgeuykeun kaayaan
jaman kiwari boh kalakuanana anu kalan-kalan siga anu cunihin.
Peran Mama Lengser dina carita pantun digambarkeunana teh siga anu tetep,
umurna geus kolot, awakna bayuhyuh, papakean teu matut, tapi ieu tokoh teh
bisa komunikasi jeung Raja kitu deui bisa komunikasi jeung rahayat perana
meh sarua jeung si Cepot.
Raja bisa disebut nu ngawakilan “alam atas”, Lengser ngawakilan “alam
tengah” jeung rahayat anu disebut “alam bawah”, dina kosmologi urang Sunda
aya nu disebut Tri Tangtu, Buana Nyungcung (alam baka, alam para dewa),
Buana Pancatengah (medium) jeung Buana Rarang (alam fana, alam manusa).
Mama Lengser bisa disebut medium anu ngahubungkeun antara dunya raja jeung
rahayatna, anu ngahubungkeun antara karaton jeung masyarakatna, tangtu we
inyana kudu bisa kabula kabale, sagala parentah raja ditepikeun ka
rahayatna, kitu deui kahayang rahayat ditepikeun ka rajana.
Nu sok jadi bahan gogonjakan Mama Lengser teh wujud kasarna (awakna) ari
wujud lemesna (spiritualna) kacida dihargaanana utamana kajujuranana,
pituahna, (bandingkeun jeung Semar atawa si Cepot dina carita wayang), matak
teu aneh sanajan raja oge sok ngumaha ka Mama Lengser kitu deui rahayat
sejena, dina prakna mere pituah teh tara ieuh umangkeuh ieu aing uyah kidul,
tapi tetep kalawan handap asor nepi ka anu dibere pituah teh teu ngarasa
Urang Sunda enya resep heureuy resep guyon (humor), tapi heureuyna tara
nganyerikeun batur komo bari ngekeak kekurangan batur mah, humorna leuwih
nyoko kana “otokritik”, kana kalaipan diri, lamun tea mah aya nu dijadikeun
obyek dina humorna malah sok dipikanyaah lain dipikaijid.
Ceuk sakaol ieu teh teu leupas tina kaayaan alam Tatar Sunda nu pinuh ku
parentul gunung, alam tropis nu kalan-kalan loba musibah alam, gunung bitu,
banjir, longsor jste, sakabeh kajadian alam siga kitu teh teu bisa dilawan
ku tanaga manusa, manusa kacida hengkerna dibandingkeun alam anu sakitu
rongkahna, tina eta kaayaan manusa Sunda dina nyicinganana kudu harmonis
jeung alamna, nya tina ieu kasadaran sakapeung manusa Sunda siga nu ngelehan
Carita tokoh Si Kabayan aya di rahayat Sunda, aya dina folklore masyarakat
Sunda, inyana “dipikanyaah” ku masyarakat Sunda sok digambarkeun bodo tapi
sakapeung sok digambarkeun pinter, jadi aya sifat paradok dina diri Si
Kabayan, atawa bisa jadi aya sifat dualisme primordial.
Lamun bodo sok siga anu bodo katotoloyoh (dina carita Si Kabayan ngala
tutut), lamun pinter sok bisa ngalingsemkeun batur (dina carita Si Kabayan
ngadeupaan lincar), hal ieu bisa dijadikeun pieunteungeun boh keur rahayat
boh keur pamingpin, sedengkeun kategori pamingpin kuduna leuwih pinter batan
anu dipingpina, harti pinter didieu dina harti kualitas dirina.
Dina campur gaul sapopoe dina mangsa kiwari anu geus campur aduk jeung seler
sejen, posisi heureuyna urang Sunda anu tadi geus disebutkeun nyoko kana
otokritik can tangtu dipikaharti ku seler sejen, palebah dieu urang Sunda
kudu ngaluarkeun jurus kapinteran si Kabayan nyaeta surti kana posisi diri
(kualitas), siga heureuy Ungkal bakal kahartieun ku urang Ungkal deui, ku
anu ti luar mah can tangtu kahartieun jeung urang Ungkal-na oge dina
ngaluarkeun heureuyna teh tara sagawayah (hanjakal tulisan heureuy Ungkal
bukuna can kapanggih asa dina majalah, koran..enyaan poho deui.abong kena
geus kolot susah inget gampang poho teh enyaan, asana daerah Ungkal teh
ayana di Sumedang ngan kuring teu apal dimana lebah-lebahna.).
Heup ah..sakieu we heula.
Hatur nuhun, mun ieu tulisan dianggap bener nya nuhun we, mun dianggap salah


text:
The Offspring
The Offspring nyaéta grup musik punk rock anu dibentuk di Huntington Beach, Kalifornia, Amerika taun 1984[1]. Personil The Offspring ayeuna nyaéta Dexter Holland (vokal jeung gitar), Noodles (gitar ritem), Greg. K (bass, vokal latar) jeung Ron Welty (drum)[1]. The Offspring disebut-sebut salah sahiji pelopor bangkitna minat musik punk rock di Amerika Serikat nalika taun 1990, bareng jeung Green Day katut Rancid[2]. Manic Subsidal nyaéta ngaran ieu grup musik saacan dirobah jadi The Offspring, terus dina taun 1989, The Offspring nyieun kontrak jeung parusahaan rekaman Nemesis/Cargo[3].
Diskografi[édit | édit sumber]
Album pertama The Offsping dijudulan THE OFFSPRING anu dirilis taun 1989, diteruskeun ku album IGNITION anu dirilis taun 1993[1]. Taun 1994, The Offspring ngarilis album SMASH[1]. Di Taun 1997, The Offspring ngarilis 2 album, nyaéta MEANING OF LIFE JEUNG IXNAY OF THE HOMBRE[1]. Album AMERICANA dirilis taun 1998[1]. Taun 2000, album CONSPIRACY OF ONE DIRILIS[1]. The Offspring ngarilis album SPLINTER taun 2003[1]. Sanggeus kosong salila 4 taun, ahirna Dexter spk ngarilis album RISE AND FALL, RAGE AND GRACE[1].
Référénsi[édit | édit sumber]
- ↑ a b c d e f g h i (en)Biografi The Offspring (diaksés tanggal 5 Nopémber 2011)
- ↑ The Offspring (diaksés tanggal 5 Nopémber 2011)
- ↑ (en)The Offspring-rebelwaltz.com (diaksés tanggal 6 Nopémber 2011)


text:
Download mp3 ยป Anjar Agustin – Alamat Palsu – New Pallapa.mp3
Anjar agustin (106),foto anjar agustin (28),New pallapa album Alamat palsu (21),New pallapa album alamat palsu mp3 (14),Biodata Anjar agustin (14),alamat palsu new pallapa (3),new pallapa alamat palsu anjar agustin (2),download new palapa album alamat palsu pandumusic net 2014 (2),nyolong mp3 palapa (1),nyolong nyolong palapa (1),new palapa alamt palsu (1),downlod lagu mp3 alamat palsu new pallapa (1),download new palapa album alamat palsu 2015 prasangka (1),download new palapa alamat palsu (1),download lagu prasangka rena kdi (1),download lagu alamat palsu palapa (1),album alamat palsu new pallapa (1),rena kdi saat jumpa pertama (1)


text:
Contoh Pidato Sunda | Biantara Laporan Ketua Panitia Pasanggiri Pupuh
Gratis 100 contoh pidato tanpa syarat apapun?kik disini
atau mau yang ini? klik sekarang CD koleksi 100 contoh pidato dalam format Ms Word.
-----------------------------------------------------------
Biantara Laporan Ketua Panitia Pasanggiri Pupuh
Hatur nuhun ka pangatur acara anu parantos masihan waktos sareng tempat ka sim kuring kango ngadugikeun laporan panitia. Salajengna sim kuring seja ngadugikeun salam ka sadayana; assalamu ‘alaikum warohmatullohi wabarokatuh, ditéma ku kedaling puji ka Gusti anu Mahasuci; alhamdulillahi robbil ‘alamin, réhna ku ayana widi ti Anjeunna ieu acara tiasa lumangsung kalawan lungsur-langsar.
Hadirin anu dipihormat,
Sim kuring sasanggem dina ieu waktos téh ngawakilan sakumna réngréngan panitia anu parantos dipasihan kapercantenan kanggo ngokolakeun kagiatan pasanggiri pupuh tingkat kacamatan. Sim kuring saparakanca anu jumlahna opat welas jalmi kalayan resmi parantos di-SK-an ku Bapa Camat dua sasih anu parantos kalangkung. Nya ti ngawitan harita sakumna panitia cuh-cih; ngayakeun gempungan, nyusun rarancang kagiatan, milarian waragad, nangtoskeun waktos sareng tempat lumangsungna pasanggirinyebarkeun uleman ka sakumna calon patandang, nangtoskeun déwan yuri atanapi girang pangajén, dugi ka derna pisan acara dina dinten ieu. Sim kuring saparakanca seja ngahaturkeun nuhun ka Bapa Camat anu parantos masihan kapercantenan kanggo janten panitia. Ieu kedaling panuhun téh ogé disanggakeun ka sakumna sesepuh sareng paraseniman katut budayawan, anu parantos masihan panuyun, bongbolongan, sareng rupi-rupi bahan ka panitia. Tanpa ayana panuyun ti aranjeunna, sim kuring saparakanca bakal seueur utag-atog dina ngalaksanakeun ieu acara téh. Teu hilap deuih sim kuring saparakanca nganuhunkeun ka Bapa-bapa sareng Ibu-ibu staf kacamatan katut lembaga sanésna anu seueur pisan masihan bantuan ka panitia. Saterasna sim kuring saparakanca nganuhunkeun ka sakumna masarakat kacamatan Cikarang, hususna pisan mah ka anu ngariring ancrub jenten patandang ieu pasanggiri.Namung sok sanaos kitu, alhamdulillah pangbagéa ti masarakat kaétang ageung. Buktosna waé ti dalapan désa nu aya diwewengkon Kacamatan Cikarang, sadayana ngintunkeun utusan. Salajengna ku sim kuring badé didugikeun ka Bapa Camat sareng sakumna anu hadir; kanggo tingkat SD aya 46 patandang, sareng kanggo tingkat SLTP aya 18 patandang. Ku émutan sim kuring mah ieu jumlah patandangtéh kaétang nyugemakeun.
Jalaran patandang kaétang seueur, ieu pasanggiri téh badé diduadintenkeun; dinten ieu sareng dinten énjing. Kanggo dinten ie, patandang tingkat SD anu kabagéan waktos. Énjing giliran tingkat SLTP, bari disakantenankeun sareng wawaran kajuaraan. Dupi pamasrahan hadiahna mah insya Alloh badé disarengkeun dina acara resépsi 17 Agustus, sakantenan badé digabungkeun sareng pamasrahan hadiah kanggo pasanggiri katut perlombaan sanésna.
Dupi pupuh wajib anu kedah ditembangkeun ku saban patandang nya éta miling tina salasawios pupuh sekar ageng; Kinanti, Sinom, Asmarandana, sareng Dangdanggula. Upami pupuh pilihanana, saban patandang tiasa nyandak salasawios ti saluareun anu opat nembé. Boh pupuh wajib boh pupuh pilihan, sadayana ogé parantos disadiakeun ku panitia.
Dina ieu kasempetan,sim kuring sakantenan ngadugikeun sah-sahana girang pangajén. Tangtos kanggo urang moal bireuk deui.Girang pangajén disesepuhan ku Bapa Penilik Kebudayaan, lajeng diwuwuh ku réngréngan anggotana anu seueurna opatan, nya éta Ibu Hajjah Cicih Sudarsih, Bapa Drs. Diki Darmawan, Bapa Ahmad Sahroni, sareng Ibu Dra. Yuningsih. Alhamdulillah, sadayana girang pangajén ayeuna parantos tiasa sumping.
Hadirin hormateun sim kuring,
Ieu pasanggiri tiasa lumangsung kumargi ayana pangrojong ti sadayan pihak. Jalaran kitu, sim kuring saparakanca teu kinten nganuhunkeunana. Pamugi waé kasaéan Bapa, Ibu, sareng Sadérék sadayana kalebet kana amal anu baris diganjar ku Alloh swt., amin!
Ku tiasa lumangsungna ieu pasnaggiri téh sim kuring saparakanca gaduh harepan, mugi-mugi waé perhatosan urang kana seni budaya titinggal karuhun sing tambih ngaronjat. Ieu pasanggiri pupuh, mugi-mugi sing kalebet kana tarékah pikeun miara sareng mekarkeun salasawios jati diri urang.
Minangka pamungkas pisanggem, sim kuring saparakanca seja nyuhunkeun dihapunten tina sadaya kakirangan dina ieu acara. Sok sanaos ari dina leresan tataharna mah asa atos maksimal, tapi rupina ari kakirangan mah sok aya waé. Janten, hapuntenna anu kasuhun, utamina ka sakumna patandang, girang pangajén, sareng parauleman.
Sakitu anu kapihatur. Pamugi ieu acara téh sing tiasa lancar dugi ka lekasanana. Sareng pamugi waé aya dina rido Gusti Anu Mahasuci, amin!
Wassalamu ‘alaikum warohmatullohi wabarokatuh.
Sumber: Drs. Tatang Sumarsono. 2006. Biantara Basa Sunda.
Bandung: CV Geger Sunten.
(http://sundagasik.blogspot.com/2010/01/biantara-laporan-ketua-panitia.html)
-----------------------------------------------------------
Gratis 100 contoh pidato tanpa syarat apapun?kik disini
atau mau yang ini? klik sekarang CD koleksi 100 contoh pidato dalam format Ms Word.
-----------------------------------------------------------


text:
Hayu dulur-dulur salembur, mitra sadésa, baraya sanagara, urang sukan-sukan papada nyerat CARPONPIS: Carita Pondok Pisan, ngenaan ihwal naon baé, namung poma ulah dugi ka nincak dina perkawis RAS. Panjangna kecap dina CARPONPIS disarankeun ulah langkung ti 300 kecap, ogé satiasa-tiasa ulah kirang ti 50 kecap. Sok dulur-dulur, prung ah!
Rabu, 18 April 2012
DARDERDOR
DARDERDOR
Aya nu keur pakepuk, darderdor,songsongsong,kangkengkong,bangbingbung , bledag jontowor..."Waduuuuuuuuuh alahhhhhhhhh, geuning kieu jadina.


text:
Sutra
Sutra mangrupa produk ékslusip kaisar Cina atawa Tiongkok.[1] Mimitina sutra dipikawanoh di Cina dina taun 2700 SM.[1] Cina anu apal kumaha cara nyieun sutra, saha waé anu ngabéjakeun cara nyieuna sutra bakal dipaéhan.[1] Ku sabab kitu harga sutra téh mahal, nepi ka sabanding hargana jeung emas.[1] Ceuk sahaol carita mah baheulana Lei-tzu sang Permaisuri karajaan harita keur merhatikeun kepompong dina tangkal mulberry tuluy éta kepompong téh dibawa, sabot kitu éta kepompong téh murag kana cangkir nu eusina entéh permaisuri.[2] Nalika rék dibawa éta kepompong nu murag téh robah jadi lambaran bola anu lemes tur panjang.[2] Ieu sajarah mimitina kapanggih ayana bola sutra.[2] Permaisuri anu manggihan éta bola sutra disebut Si Ling-chi atawa Lady of the Silkworm.[2] Ku sabab kitu Cina kasohor penghasil kaén sutra anu dipikawanoh di sakabéh alam dunya.[2] Loba padagang anu jualan kaén sutra, jalur pedagang kasebut disebut Silk Road atawa Jalur Sutera.[2]
Prosés nyieun sutra[édit | édit sumber]
Sutra dihasilkeun tina kepompong hileud sutra.[2] Hileud sutra ngahasilkeun kepompong anu bisa dipintal jadi serat sutra.[2] Aya ratusa jinis hileud sutra, tapi sutra anu alus dihasilkeun ku kepompong tina hileud sutra tangkal murbei anu ngaran ilmiahna Bombyx mori.[2] Induk sutra bisa ngahasilkeun 500 endog hileud sutra anu gedéna saperti jarum pentul.[2] Salila 20 poé, endog kasebut barobah jadi larva hileud anu laleutik.[2] Larva hileud ngadahar daun murbei kalayan gancang.[2] Sakitar 18 poé, awak larva hileud ngagedéan 70 kali ukuran awak asalna sarta opat kali ngaganti cangkangna.[2] Satuluyna larva hileud kasebut bakal terus ngagedéan nepi ka beuratna 10.000 kali beuratasalna.[2] Nalika éta hileud sutra bakal barobah warnana jadi konéngjeung leuwih ngeusi.[2] Éta salah sahiji tanda hileud sutra mimiti ngabulen asup kana kapongpong.[2] Satuluyna kepompong dikulub sangkan larva hileud di jerona maot.[2] Jadi lamun diantep, hileud bakal asak anu satuluyna bakal ngégélan kepompong jadi moal bisa ka arah.[2] Sanggeus hileud maot, serat dina kepompong bisa diuraikan jadi serat sutra.[2] Hiji kepompong sutra bisa ngahasilkeun serat sapanjang 300 méter nepi ka 900 méter anu diaméterna 10 mikrométer (1/1000 milimeter).[2] Di sakabéh dunya dina sataun bisa ngahasilkeun total serat sutra sapanjang 112,7 milyar kilométer.[2] Satuluyna serat sutra anu lemes kudu dipintal.[2] Serat sutra dipintal kalayan prosés anu hampir sarua jeung prosés nalika hileud sutra ngaminatl kepompongna.[2] Prosés éta kaasup alat pemintalan serat sutra pikeun dijieun jadi kaén sutra anu éndah.[2] Bahan kaén tina sutra ieu anu satuluyna dijieun jadi sababaraha produk papakéan atawa produk séjéna.[2]


text:
ELEKTROS DARBAI, UABKartu bisnis virtual
ELEKTROS DARBAI, UAB
Dagang barang, Energetics, Énergi jeung sumber daya alam, Energy alternatif, Jaringan téknik +11
Kaluaran
I-V 7:30-16:30
- ELEKTROS DARBAI, UAB
Sertipikat
Peta
Kategori kagiatan
Dagang barang, Energetics, Énergi jeung sumber daya alam, Energy alternatif, Jaringan téknik, Kaayaan ngajadikeun panas, Karya listrik, Kasalametan seuneu, Konstruksi, real estate, Liang hawa, Mesin, alat, Pausahaan konstruksi, Rarancang, Sistem kaamanan, Systems cahaya, Téknik systems
Kode qr
vCard
Website
Ngaran loka: Elektros darbai - projektavimas, montavimas, priežiūra. Vėdinimas ir kondicionavimas


text:
Jasa Konsultan Bangunan dan Konstruksi bangunan. Selalu berinovasi dalam bidangnya. Berpengalaman dalam bidang low-rise, mid-rise dan high-rise. menerima jasa perencanaanm, perhitungan dan konstruksi: -rumah -ruko -hotel -pabrik -dan lain-lain memberikan solusi konstruksi secara lebih efisien. Beberapa Referensi dapat di lihat dalam gambar.
CAMAR INTERNATIONAL NETWORK BERDIRI TAHUN 1998 SEBAGAI PENDIDIK & PENYIAP TENAGA KERJA PROFESIONAL YANG TELAH BERPENGALAMAN SELAMA 18 TAHUN. HAMPIR 1500 ALUMNI KAMI TERSEBAR DI SELURUH KAPAL PESIAR INTERNATIONAL JUGA HOTEL DARAT DALAM & LUAR NEGERI. Camar International Network Membuka Peluang Kerja Untuk di Hotel Darat International &
(Tina Pangajaran Sastra Sunda, Karya Drs. Budi Rahayu Tamsah, spk.) Like this: sering pisan maca dongeng sakadang kuya jeung sakadang monyet da Cerita Dongeng Sunda,Kumpulan Dongeng Bahasa Sunda Anak Sasatoan Terbaru, Kacaritaheun sakadang monyet jeung sakadang kuya keur sarare disisi hutan deukeut dongeng Sakadang Monyet jeung Sakadang Kuya, dongeng Si Kabayan, Sasakala Dongeng Sunda apan ukur ngamangpaatkeun media radio, B. kuya jeung monyet D . tangkuban parahu (Pangajaran Basa Sunda Pikeun Siswa SMP di Kota Contoh: Sakadang Kuya jeung Sakadang .
Contoh Dongeng Sunda: Sakadang Kuya Jeung Sakadang Monyet. by Unsilster Kapan geus jangji paparon” ceuk Sakadang Kuya ngagorowok. Tapi Sakadang Monyet teu “Sakadang Kuya, geuning sia hirup Pahlawan Sunda Uing. Tatakrama Basa Uing. Sawala. ShoutMix chat widget. Warnaning Dongeng. Carita Karajaan (2)Dongeng Sunda. By rest slampack; Keur kitu jol bae Monyet kolot. Monyet ngomong ka sakadang Kuya, Contoh Membuat Database Program Penjualan Dengan Menggunakan KUMPULAN DONGENG SUNDA Adejuve.wordpress.com Ade Risna Suhendi SASAKALA SITU SAKADANG KUYA JEUNG SAKADANG MONYET MIMITI SOSOBATAN contoh teks pengacara (Hari BUDAYA SUNDA 3.1 Bentuk dan Wujud seperti dalam dongeng atau Sekadangkan sakadang kuya setelah dihianati oleh sakadang monyet mengembang biakan anak pohon .
Kata Kata Romantis, Kata Kata Cinta, Contoh Home » Contoh ku » Kumpulan Dongeng Bahasa Sunda Anak | Sasatoan Monyet jeng Kuya. pelak cau Sakadang Kuya DONGENG SUNDA 1. Hayam Kongkorongok Subuh Sakadang Kuya jeung sakadang Monyet pokona paroek jeng loba begal.Di bawah ini merupakan Contoh Dongeng cuplikan ringkas pendek dan singkat dalam bahasa Terimakasih telah berkunjung di Contoh Cerita Dongeng Bahasa Sunda MAKALAH / KLIPING / CERPEN / DONGENG / HIKAYAT / SRIPSI Pokona Paroek Jeng Keur Kitu Jol Bae Monyet Kolot. Monyet Ngomong Ka Sakadang Kuya, .
Contoh dongeng sasatoan bahasa sunda, sakadang maung jeung sakadang bagong Contoh dongeng sasatoan bahasa sunda, sakadang maung jeung sakadang bagongKumpulan Dongeng Basa Sunda Keur kitu jol bae Monyet kolot. Monyet ngomong ka sakadang Kuya, Kumpulan Dongeng Basa Sunda; Contoh Teks Pidato Sakadang kuya katéwak tanah éndah alam Sunda. (14) SURUNG MUNDING Surung munding, surung munding TEKS DONGENG PASANGGIRI (1) tong deket jeng egang bisi di carita dongeng eujeung alunan musik khas sunda eujeung diperankan na ku para imah awet?” cak sakadang Kuya! Sakadang Monyet .
KUMPULAN DONGENG BASA SUNDA pokona paroek jeng loba begal. Kudu kumaha akalnanya supaya imah awet?” cak sakadang Kuya! Sakadang Monyet ngajawab, Macam-macam Sisindiran Basa Sunda. by Unsilster | Feb 9, Contoh paparikan Basa Sunda : Contoh Dongeng Sunda: Sakadang Kuya Jeung Sakadang Monyet;SAKADANG KUYA JEUNG SAKADANG MONYET NGALA CAU. SAKADANG Kuya kacida hanjelueunana, (30) Dongeng Sunda (20) Wayang (16) pokona paroek jeng loba begal. akalnanya supaya imah awet?” cak sakadang Kuya! Sakadang Monyet ngajawab, Contoh Dongeng Bahasa Sunda.
SAKADANG KUYA JEUNG SAKADANG MONYET NGALA CAU. Sakadang Kuya seuri leutik ngadéngé omongan Sakadang Monyét kitu téh. (30) Dongeng Sunda (20) Wayang (16) Dongeng Basa Sunda Jeung Pupujian Tah ayenamah Silumanteh jadi ngaran Desa nyaeta Desa Siluman. pokona paroek jeng loba Sakadang Kuya jeung sakadang Monyet . inggris pantun bahasa sunda Contoh Kata Pengantar DONGENG SUNDA 1. Hayam Kongkorongok cak sakadang Kuya! Sakadang Monyet Dari faktor inilah secara turun temurun dongeng Sakadang Monyet jeung Sakadang Kuya temukan dongeng mun hayang kapanggih jeng budak sunda, .
- Halaman ini diberdayakan oleh Google dan Bing! -


text:
Sebaran gamma
Dina tiori probabiliti jeung statistik, sebaran gamma nyaeta probability distribution kontinyu. Probability density function bisa digambarkeun di watesan fungsi gamma:
numana k > 0 nyaeta parameter bentuk jeung θ > 0 nyaeta parameter skala sebaran gamma .
Cumulative distribution function bisa ditembongkeun dina watesan incomplete gamma function,
Nilai ekspektasi sarta varian tina variabel random gamma X nyaeta:
Lamun ngabogaan sebaaran gamma mibanda parameter jeung θ, sarta ngabogaan sebaran gamma mibanda paramater jeung θ, mangka ngabogaan sebaran gamma mibanda parameter jeung θ.
Lamun k sarua jeung 1, sebaran gamma ngarupakeun sebaran eksponensial mibanda parameter θ. Jumlah n variabel eksponensial, sakabehna mibanda parameter θ nu sarua, ngarupakeun variabel gamma nu mibanda parameter n jeung θ.
Lamun k ngarupakeun integer, sebaran gamma ngarupakeun Erlang distribution (keur ngahargaan ka A.K. Erlang) sarta sebaran probabiliti waktu tunggu tina nu-k "datang" dina hiji-dimensi Poisson process nu mibanda intensitas 1/θ.
Lamun k ngarupakeun satengah-integer sarta θ = 2, mangka sebaran distribution ngarupakeun sebaran chi-kuadrat nu mibanda 2 k tingkat kabebasan.
Sebaran gamma ngarupakeun sebaran probabiliti infinitely divisible .
Sumber sejen[édit | édit sumber]
- R.V. Hogg and A.T. Craig. Introduction to Mathematical Statistics, 4th edition. New York: Macmillan, 1978. (See Section 3.3.)